“Ваъда бердингми, бажар” – шиоримизга айланади — 21asr.uz\nO‘zLiDeP Сиёсий Кенгаши Ижроия қўмитаси ва ҳудудий партия ташкилотлари масъул ходимлари, депутатлик корпуси вакилларидан иборат ишчи гуруҳларининг жойлардаги амалий фаолияти изчил давом этмоқда. Бу сафар аввал ўрганилган масалаларнинг ечими қай даражада таъминлангани бўйича Хоразм ва Тошкент вилоятлари, шунингдек, Тошкент шаҳри мисолида сўз юритамиз. Зеро, Ўзбекистон Либерал-демократик партияси фаоллари аниқ натижа учун ишлайди, электоратга берилган ваъдалар бажарилишини дастурий мақсадлардан келиб чиққан ҳолда назорат қилади.\nБири иссиқхона қуряпти, бошқаси цех очаяпти...\nХоразм вилоятида “Обод қишлоқ”, “Ҳар бир оила - тадбиркор”, “Yoshlar – kelajagimiz” давлат дастурлари доирасида аҳолининг қизиқиш ва имкониятлари атрофлича ўрганилиб, чуқур таҳлил қилинаётгани ўз самарасини бермоқда. Бу ҳужжатларнинг мазмун-моҳияти, улар орқали яратилаётган шароитлар жонли мисоллар орқали тушунтирилиши тарғибот тадбирларининг таъсирчанлигини янада оширяпти.\nИнсон кун сайин турмушини яхшилашга интилиши табиий, албатта. Тоза ичимлик суви таъминоти эса ана шу жараённинг асосий бўғинлардан бирини ташкил этади. Шунинг учун ҳам хонадонма-хонадон юриш давомида ишчи гуруҳи ичимлик ва томорқа учун сув масалаларига жиддий эътибор қаратаяпти. Мурожаатларнинг аксарияти ҳам айнан томорқадан оқилона фойдаланиш имкониятларини янада кенгайтириш, оилавий тадбиркорликни йўлга қўйиш учун имтиёзли кредитлар ажратилиши юзасидан бўлмоқда.\n– Ҳовлимизда иссиқхона қуришни орзу қилиб юргандим, – дейди Хива туманидаги Чанашиқ маҳалласида яшовчи Бекзод Раҳмонов. – Партия фаоллари уйимизга келиб, тушунтириш ишларини олиб борганидан кейин ниятимни амалга оширишга қарор қилдим. Ишчи гуруҳи зарур ҳужжатларни тез ва тўғри расмийлаштиришга ёрдам берди. Натижада 27 миллион сўм миқдорида имтиёзли кредит олиб, иссиқхона қуришни бошлаб юбордим.\nҲазорасп туманидаги Саноат маҳалласида истиқомат қилувчи Малоҳат Худайберганова ишчи гуруҳидан нон ва нон маҳсулотлари ишлаб чиқариш цехини очишда кўмаклашишни сўраганди. Партия фаолларининг амалий ҳаракатлари билан қисқа муддат ичида унга “Ҳамкорбанк”нинг туман филиалидан 50 миллион сўм миқдорида имтиёзли кредит ажратилди.\nАҳоли томонидан кўтарилган муаммолар, хусусан, ички йўлларнинг аҳволини яхшилаш, мактабгача таълим муассасаларини кўпайтириш масалалари мутасадди идоралар вакилларини жойига таклиф қилиш орқали ҳал қилинмоқда. Муайян вақт ва алоҳида ёндашув талаб қиладиганлари юзасидан эса депутатлик корпуси назорати остида тегишли ташкилотларга расмий сўровлар чиқариляпти. Жумладан, 57 та депутатлик сўровининг 52 тасига мурожаат муаллифларини қаноатлантирувчи жавоблар олинди.\nИзланувчан ёшларнинг иқтидорини рўёбга чиқариш, уларнинг қизиқишларини рағбатлантириш ва бизнес-режаларини амалга оширишга кўмаклашиш мақсадида навқирон авлод вакиллари учун ҳам очиқ мулоқотлар уюштирилди. O‘zLiDeP “Ёшлар қаноти”нинг лойиҳалари, партиянинг инновацион ривожланишга йўналтирилган тадбирлари аҳамияти хусусида маълумотлар берилди. Ана шундай учрашувлардан бирида Гурлан туманининг Дўстлик маҳалласида яшовчи Нозима Дўстчанованинг ички йўллар бўйича мурожаати депутатлик назоратига олинган эди. Орадан кўп ўтмай Халқ депутатлари туман Кенгашидаги O‘zLiDeP депутатлик гуруҳи аъзоси Қ.Сапаев томонидан йўллардан фойдаланиш унитар корхонасига сўров юборилиши натижасида мазкур маҳалла йўлларининг 7,47 километрлик қисмида тошли қоплама ишлари бажарилди. Тўлиқ таъмирлаш ишлари эса давом этаётир.\n“Файзиобод”га янада файз киряпти\nТошкент вилоятида фаолият кўрсатаётган сафдошларимиз ҳам “Обод қишлоқ” дастурининг мақсади ва аҳамиятини аҳолига кенг тушунтириб, ана шу ҳужжат қабул қилинган кундан бошлаб “O‘zLiDePнинг обод кўчалари” акцияси амалга оширилаётганининг ўзига хос жиҳатларини тарғиб қилишди. Хусусан, дастур доирасида Пискент туманининг Файзиобод маҳалла фуқаролар йиғини ҳудудида қилинаётган тизимли ишлар намуна сифатида кўрсатилди.\n– Бу маҳаллада 809 та хонадон бўлиб, жами 5 242 киши истиқомат қилади. Айни чоғда “Обод”, “Истиқлол”, “Мустақиллик”, “Шифокор”, “Мингчинор” ва “Пахтакор” кўчаларида қурилиш-таъмирлаш ишлари олиб борилмоқда.\n– Бунинг учун давлат томонидан 12 миллиард 204 миллион сўм маблағ ажратилган, – дейди O‘zLiDeP Пискент туман Кенгаши аппарати раҳбари З. Маҳмудова. – Қисқа вақт ичида мақтаса арзигулик янгиликлар рўй берди. Ушбу жараёнда партия электорати фаол қатнашаётир. Уйларнинг деворлари оқланиб, кўчаларга асфальт қопламаси тўшалди, йўл четларига гуллар экилди. Ичимлик суви ва табиий газ қувурлари янгидан тортилаётгани эса барчани қувонтирмоқда.\n– Жорий йил давомида “Файзобод” МФЙда яшовчи аҳоли, айниқса, ёш болалар орасида вирусли гепатит касаллиги кўп кузатилган, – дейди халқ депутатлари туман Кенгашидаги O‘zLiDeP депутатлик гуруҳи раҳбари Ш.Ражабова. – Шу сабабли ҳудудда вирусли гепатит касаллигига қарши қўшимча чоралар кўриш, хасталанган фуқаролар уйини дезинфекция қилиш юзасидан депутатлик сўрови чиқарилди. Натижада туман тиббиёт бўлими, давлат санитария ва эпидемиология хизмати томонидан самарали тадбирлар амалга оширилди.\nОлмалиқ шаҳрининг А. Навоий маҳалласидаги кўп қаватли уйда истиқомат қилувчилар электр энергияси катта кучланиши туфайли хонадонлардаги маиший техникалар куйиши билан боғлиқ муаммолар келиб чиқаётганлиги хусусида ишчи гуруҳига мурожаат қилишган эди. O‘zLiDeP депутатлик гуруҳи раҳбари Абдувоҳид Шодиев томонидан мутасаддиларга депутатлик сўрови киритилиб, ушбу муаммони ечиш юзасидан амалий ишлар бошланганидан аҳоли мамнун.\nO‘zLiDeP вакиллари Чирчиқ шаҳридаги Мирзо Улуғбек номли МФЙда бўлиб, “Обод маҳалла” дастури доирасида ҳудудда амалга оширилаётган ишлари билан яқиндан танишди. Партия фаоллари уйма-уй юриб, одамлар билан мулоқот қилди.\nШу маҳаллада яшовчи Комила Аҳмадова юртимизда тадбиркорларга қаратилаётган эътибордан самарали фойдаланиб, ўз бизнесини бошлаш ҳаракатида экани, лекин дастлабки маблағни топишда қийналаётганини таъкидлаб, ишчи гуруҳидан ёрдам сўради. Комиланинг мурожаатини ижобий ҳал қилишни партия фаоллари ўз зиммасига олишди.\nПойтахтда ҳам ишлар чаккимас\nТошкент шаҳрида “Обод маҳалла” дастури доирасида амалга оширилаётган кенг кўламли жараёнда O‘zLiDePдан маҳаллий кенгашларга сайланган депутатлар, партия электорати вакиллари фаол қатнашмоқда. Айниқса, ижтимоий объектлар атрофини ободонлаштириш, маҳаллалар ичидаги кичик йўлаклар ва кўча йўлларини таъмирлашда жонбозлик кўрсатишяпти. Йўл бўйларига, маҳалла ҳудудларига 650 туп манзарали дарахт, 3 000 туп гул кўчати, 4 000 туп бошқа ўсимликлар экилди.\nХалқ депутатлари Чилонзор туман Кенгашидаги O‘zLiDeP депутатлик гуруҳи аъзоси\nР. Каримова томонидан “Кўтарма” маҳалласида жойлашган мактаб ва боғчага олиб борувчи йўлларга янги асфальт ётқизилди. Кўча чироқлари тўлиқ таъмирланди. Шунингдек, ушбу маҳаллада бекор юрган 10 нафар ёш иш билан таъминланди.\nХалқ депутатлари Шайхонтоҳур туман Кенгашидаги O‘zLiDeP депутатлик гуруҳи аъзоси, “Даврбанк” хусусий акциядорлик тижорат банки бошқарув раиси Лутфулла Убаев “Ипакчи” маҳалласи болалари учун ўйин майдончаси қуриб берди.\nO‘zLiDeP Юнусобод туман Кенгаши фаоли, “Top farm servis” МЧЖ раҳбари Азиз Михлиев бошчилигида “Ҳуснобод” маҳалласи идораси замон талабларига жавоб берадиган даражада янгитдан бунёд этилди. Эндиликда шу ерда 4 қаватли тиббий диагностик ва даволаш клиникаси қад ростламоқда.\n– Мазкур клиника энг сўнгги технологиялар асосида жаҳон стандартларига мос ва хос андозада қурилмоқда, – дейди шижоатли тадбиркор. – Кунига 150 нафардан ортиқ беморга хизмат кўрсатишга мўлжалланган клиникада 60 дан ортиқ янги иш ўрни яратилади.\nХалқ депутатлари Яшнобод туман Кенгашидаги O‘zLiDeP депутатлик гуруҳи аъзоси Виктор Адилов “O‘zLiDePнинг обод кўчалари” лойиҳаси доирасида Катта Қўйлиқ маҳалласидаги Тўёна кўчаси йўлларини таъмирлаб, симёғочлардаги ёриткичларни янгилаб берди. Шу қаторда ҳудуд чиқиндилардан тозаланган ҳолда оқова сув қувурлари янгисига ўзгартирилди. Мазкур ҳашар ишларида маҳалла ҳудудида фаолият юритаётган тадбиркорлар ва маҳалла фаоллари яқиндан ёрдам беришди. Шунингдек, ижтимоий ҳимояга муҳтож оилаларга ҳам амалий кўмак кўрсатилди.\nЯшнобод туманидаги “Беҳизор” маҳалласида яшовчи Эшматовлар оиласи 1966 йил Тошкентда юз берган зилзиладан кейин одамларга вақтинча яшаб туриш учун берилган икки сотихли ҳовлида 18 киши бўлиб яшаб келишаётган эди.\n– Бу уйлар ёғочдан қурилган бўлиб, қўшниларнинг девори бир-бирига уланиб кетган, – дейди Шаҳноза Эшматова. – Бузиб янгидан қуришнинг иложи йўқ. Алоҳида уй-жой қилиб, чиқиб кетишга иқтисодий аҳволимиз тўғри келмайди. Кичик ҳовлида овсинлар, болаларимиз билан бир амаллаб кун кўриб келаяпмиз.\nЭшматовлар оиласининг Халқ депутатлари туман Кенгашидаги O‘zLiDeP депутатлик гуруҳи аъзоси Ёрқин Зокировга қилган мурожаатига “Беҳизор” маҳалла фуқаролар йиғини мутасаддилари билан биргаликда ижобий ечим топилди. Шаҳнозахон ва унинг овсинига Сергели туманида қурилаётган арзон уй-жойлардан иккита уч хонали квартира ажратиб берилди. Бошланғич тўлов ҳам тўланди...\nҲа, бугун Эшматовлар оиласининг қувончи чексиз. Айниқса, болалар ҳадемай қурилиши якунланадиган янги, чиройли, кенг ва қулай уйга кўчиб ўтишни ҳаяжон билан кутишмоқда.\nO‘zLiDeP Матбуот хизмати кўмагида\nО. ТЎРАБОЕВ тайёрлади.


Чилонзордаги кўп қаватли уйларнинг бирида газ портлади - EFFECT.UZ\n. 10:15 | 04.10.2021\n3 октябрь куни соат 22:13да пойтахтнинг Чилонзор тумани еттинчи кварталида жойлашган 59-уйда, бирламчи маълумотга кўра, газ-ҳаво аралашмасининг чақнаши содир бўлган. Бу ҳақида Фавқулодда вазиятлар вазирлиги матбуот хизмати хабар бермоқда.\nВоқеа етти қаватли уйнинг 36-квартирасида содир бўлган. Фавқулодда вазият оқибатларини бартараф этиш учун Фавқулодда вазиятлар вазирлигининг 5та ёнғин-қутқарув экипажи дарҳол воқеа жойига етиб борган.\nМавжуд маълумотларга кўра, айни вақтда, уй аҳолиси жабрланмаган. Қурбонлар йўқ. Вазият оқибатида бир нечта квартираларга қисман зарар етди, дераза ва эшиклар шикастланган.\nАйни вақтда ҳамкорликдаги хизматларнинг мутахассислари ушбу фавқулодда вазиятнинг сабабларини ўрганмоқдалар. 17 нафар уйи шикастланган фуқаролар вақтинчалик меҳмонхонага жойлаштирилди.\nTeglar:Chilonzor, FVV, Газ баллон, Дом, Кўп қаватли уй


Волга “ГАЗ-21” автомобиллари Монте-Карло пойгаси учун махсус тайёрланди\n00:21 27 Май 2019\n00:30 31.01.2019 Ҳавола олиш\nМосквада иккита Волга ГАЗ-21 автомобиллари Монте Карло тарихий автомобиллар пойгасида иштирок этиш учун махсус тайёрланди.\nБугун 30 январь куни Франция Жанубдаги Монако қироллигида жойлашган Монте-Карлода 22-Монте Карло тарихий автомобиллар пойгаси бошланади. Унда иштирок этиш учун россиялик автомобил спорти ишқибозлари иккита Волга “ГАЗ-21” автомобилларини махсус тайёрлашди.\nRallye Monte-Carlo Historique, яъни Монте Карло тарихий автомобиллар пойгасида тарихий автомобиллар Европанинг 6та давлати ҳудуди орқали 3000 км масофани босиб ўтиши керак.\nПойгада иштирок этиш учун, ушбу моделдаги автомобиль олдинги 1960-1970 йиллардаги пойгаларда иштирок этган бўлиши керак. Бу дегани автомобил ишлаб чиқарилганига камида 40-50 йил тўлган бўлиши керак.\nАйтиш жоизки, Совет иттифоқида ишлаб чиқарилган Волга, Жигули ва Москвич автомобиллари ҳам Монте-Карло пойгасида иштирок этиш ҳуқуқига эга.\nИккинчидан, автомобил кузови, двигатели ва яна бир неча кўрсатгичлари техпаспортга мос қувватга эга бўлиши керак.\nУчинчидан, автомобил замонавий хавфсизлик каркаси, ўт ўчириш тизимига эга бўлиши керак.\nОдатда Монте-Карло пойгаси январ охирида, февраль ойи бошларида бўлиб ўтади. Унда бутун дунёда 300га яқин автомобиллар иштирок этади.


Onless.uz - Автомактабларда онлайн дарслар ташкил этиш учун муносиб танлов\nOnless.uz онлайн автомактаб платформасига келиб тушган аризалардан биттасининг мазмуни қуйидагича:\n«Мен автомактабда ўқийман, бизнинг автомактабда дарслар видеоконференция дастурлари орқали ўтилади. Аммо бу тизим трафикни еб ташлаяпти. Ўқитувчимга буни тушунтирдим. Аммо тушунишни хоҳламаяпти. Охири хўжайиним ишхоналаридаги компьютердан менинг номимдан дарсга уланиб, ўз ишларини қиладиган бўлдилар. Давомат муаммосини шундай ҳал этдим, аммо мен таълим ололмаяпман. Эртага йўлга чиққанда қоидани билмаганим сабаб, ДАН ходими жарима қилса нима қиламан? Менга қандайдир ёрдам қила оласизларми?»\nМана шундай муаммолар билан кўпчилик бизнинг тизимда таълим олиш ниятини билдиришмоқда.\nOnless.uz автомактаблар учун тақдим этилган онлайн таълим платформаси бўлиб, тизимни яратишда асосий эътибор таълим сифатини оширишга ва ўқувчиларни назарий дарсларга янада қизиқтиришга қаратилган.\nОнлайн таълим - ўз ишидан ажралмаган ҳолда ишхонадан,уйдан ва бошқа жойлардан таълим олишга қаратилган. Тизим қуйидаги афзалликларга эга:\n- Ўқувчиларнинг дарсларни ўзлаштириш жараёнидаги доимий назорат;\n- Ўқитувчи томонидан ўқувчини доимий кузатув;\n- Таълим сифатига оид умумий ҳисоботларнинг шаклланиши;\n- Берилган топшириқларни бажариш жараёнини онлайн кузатиб бориш;\n- Исталган қурилмадан, исталган жойдан ва исталган вақтда фойдалана олиш.\nМана шу афзалликлардан ҳам кўриб турган бўлсангиз керак, ўқувчига эффектив таълим онлайн таълимдир!\nТизим сизга қуйидаги имкониятларни тақдим этади:\nДастур ўқувчининг қайси видеодарсни кўрган ёки кўрмаганлигини ва кўрган бўлса, қайси вақтда кўрганини аниқлаб боради.\nЎқувчилар қайси дарсни қачон кўрганлиги аниқ кўриниб туради\nТизим ўқувчига видеодарсларни кўриб бўлганидан сўнг, 700талик шаблон ичидан мавзуга оид тестларни тақдим этади.\nЕчилган тестлар натижаларини автомактаб раҳбарияти доимий кузатиб боради\nOnless.uz таълим платформаси тақдим этилганига 15 кун бўлишига қарамай, тизим аллақачон Тошкент шаҳри, Тошкент вилояти, Қашқадарё вилояти, Бухоро вилояти ва Андижон вилоятидан 40га яқин автомактабларни қамраб олди. Қолган ҳудудлардан ҳам 50га яқин автомактаблар тизимга нисбатан қизиқиш билдирмоқда.\nҚисқа қилиб айтганда, тизим жудаям қулай, осон ва таълим учун эффектив қилиб ишлаб чиқилган.\nСИЗ ҲАМ ОНЛАЙН ЎҚИМОҚЧИМИСИЗ?\nУнда http://onless.uz/qabul манзилига киринг ва маълумотларни тўлдиринг. Сизга яқин ҳудуддаги автомактабга маълумотларингиз етказилади. Тегишли ҳужжатлар расмийлаштирилганидан сўнг (3-4 кун ичида) сиз назарий дарсларни Onless.uz’да, амалий дарсларни ўзингизга яқин автомактабда амалга оширасиз.\nЎз автомактабингизни 30 дақиқа ичида тизимга аъзо қилишингиз мумкин Марказлашган онлайн платформамиз сизга доимий хизмат кўрсатишга тайёр.\nOnless.uz - "Ўз вақтингни, ўзинг сарфла!"\nБатафсил маълумот ва шартнома масаласи учун:\nТелеграм орқали хабар ёзиш учун:\n21:05 / 07.06.2022\nБухорода пул эвазига имтиҳондан ўтказиб қўймоқчи бўлган автомактаб ўқитувчиси қўлга олинди\n17:51 / 29.05.2022\nСамарқанд вилоятида имтиҳонсиз «права» олиб беришни ваъда қилган шахс қўлга олинди\n10 кунда «права» олиб бермоқчи бўлган автомактаб ўқитувчиси ушланди\n12:59 / 11.02.2022\nҲайдовчининг интизомига қараб, уни ўқитган автомактаб фаолиятига баҳо берилади


Жарир ибн Абдуллоҳдан (розияллоҳу анҳу): «Биз кечаси Расулуллоҳ (соллаллоҳу алайҳи ва саллам) билан бирга ўтирган эдик. У зот ўн тўрт кечалик ойга қараб бундай дедилар: «Албатта, сизлар охиратда Раббингизни худди мана шу ойни кўргандек кўрурсиз. Уни кўришда бир-бирингизга халал бермайсиз. Қуёш чиқишидан ва ботишидан олдинги намозларни агар шайтонга бой бермасликка қодир бўлсангиз, ўқинг!» Сўнг ул зот “Ва қуёш чиқишидан илгари ва ботишидан аввал «Раббингизга ҳамд билан тасбеҳ айтинг – намоз ўқинг!” (Қоф, 39) оятини тиловат қилдилар» (Имом Бухорий, Имом Муслим, Абу Довуд, Термизий ривоятлари).\nФақиҳ Абу Лайс (раҳимаҳуллоҳ) айтадилар: Одамлар Аллоҳни кўриш ҳақида турлича гапиришди. Баъзилар: «Борий субҳонаҳу ва таоло дунё ва охиратда кўринмайди», деди. Баъзилар: «Жаннат аҳли Аллоҳни охиратда кайфиятсиз ва ташбеҳсиз кўрадилар, худди улар дунёда ўхшатишсиз таниганларидек», дейишди.\nмана бу эътикод тугри ми?\nАхли сунна эътикоди буйича Аллохни куриш хакида сахих маълумотларни келтирсангизлар?\nRE: Аллохни куриш\nМўминлар жаннатда Аллоҳни кўрадилар\nДемак ўша мўтазилалар ушбу неъматни инкор қилишди. Ўзларининг заиф ақллари билан Аллоҳ азза ва жалла кўриниши мумкин бўлмаган ишдир дейдилар. Ҳоп улар қандай қилиб бу бузуқ ақидага эришишди? Қуръонни инкор қилишдими? Аллоҳ таоло Қуръони Каримда айтадики: «У кунда (мўминларнинг) юзлари яшнаб, Роббиларига боқиб тургувчидир!» (Қиёмат: 22-23). Улар ушбу оятни инкор қилишдими? Йўқ. Агар ушбу оятни инкор қилишганда кофир бўлиб, муртадга айланишган бўлишарди. Аҳли сунна эса бугунги кунгача мўтазилаларга залолатга оғган дея ҳукм қилиб келишади. Уларни Ислом доирасидан чиққанлар деб айтишмайди. Чунки улар ушбу оятни инкор қилишмади. Балки суннатда баён қилинган ҳақ маъносини инкор қилишди. Аллоҳ азза ва жалла жаннат аҳли бўлмиш мўминлар ҳақида шундай деди: «У кунда (мўминларнинг) юзлари яшнаб, Роббиларига боқиб тургувчидир!»\nБироқ улар ушбу кўришни нима учун инкор қилишди? Ушбу яратилган, ожиз банда Аллоҳ азза ва жаллани ўз кўзи билан кўриш имкониятига эга эканини тасаввур қилиб, бир хаёл қилиб кўришга ҳам ақллари торлик қилди. Худди яҳудийлар Мусо алайҳиссаломдан талаб қилганларидек. Ўша маъруф қиссада келганидек Аллоҳ таоло уларни ожиз қолдирди: «Аммо мана бу тоққа боқ. (Мен унга кўринурман.) Бас, агар у (Мен кўринганимда) ўрнашган жойида тура олса, сен ҳам Мени кўражаксан» (Аъроф: 143).\nДемак ақллари торлик қилиб, Қуръоний ҳужжатни суистеъмол қилишдан ўзга чора тополмай, уни таъвил қилишди. Нима учун? Чунки уларни ғайбга бўлган иймонлари заифдир. Ғайбга келтирган иймонларидан кўра ақлларига келтирган иймонлари кучлироқдир. Ҳолбуки улар ғайбга иймон келтиришга Бақара сурасининг аввалги оятларидаёқ маъмур бўлгандирлар: «Алиф, Лол, Мим. (Аллоҳ таолонинг ҳақ Каломи эканлигида) ҳеч қандай шак-шубҳа бўлмаган ушбу Китоб тақволи кишилар учун ҳидоят-тўғри йўлдир». Ким экан ўша тақволи кишилар? «Улар ғайбга иймон келтирган …» (Бақара: 1-3). Аллоҳ таоло ғайбни яширди. Энди Роббимиз ҳар сафар Ўзи ҳақида гапирганида, бизга Уни тасдиқлашимиз ва иймон келтиришимиз вожиб бўлади. Чунки бизнинг фикр доирамиз тор (доирага) чегаралангандир. Мўтазилалар эса ушбу ҳақиқатни тан олишмади. Шу сабабли ҳам кўплаб шаръий ҳақиқатларни инкор қилишади. Ана шулардан Аллоҳ табарока ва таолонинг ушбу қовлидир: «У кунда (мўминларнинг) юзлари яшнаб, Роббиларига боқиб тургувчидир!» (Қиёмат: 22-23).\nХудди шундай бошқа бир оят ҳам борки, эҳтимол у анави кимсаларга биринчи оятдан ҳам махфийроқ бўлиши мумкин. У ҳам бўлса Аллоҳ азза ва жалланинг ушбу қовлидир: «Чиройли амал қилган зотлар учун гўзал оқибат ва зиёдалик бордир» (Юнус: 26). «Чиройли амал қилган зотлар учун гўзал оқибат …», яъни, жаннат. «Ва зиёдалик бордир», яъни, охиратда Аллоҳни кўриш. Муслимнинг «Саҳиҳ»ларида саҳиҳ санад билан Саъд ибн Абу Ваққос розияллоҳу анҳудан ривоят қилинган ҳадис ҳудди шундай келган. Росулуллоҳ соллаллоҳу алайҳи ва алиҳи ва саллам айтдиларки: «Чиройли амал қилган зотлар учун гўзал оқибат …». Алайҳиссалом: «Жаннат», «Ва зиёдалик бордир», «Аллоҳни кўриш», дедилар.\nЦитата: Муслим (181) ва бошқалар Суҳайб розияллоҳу анҳудан ривоят қилишди. Набий соллаллоҳу алайҳи ва саллам шундай дедилар: «Жаннат аҳли жаннатга киришгач, Аллоҳ табарока ва таоло айтадики: «Бирор нарса истайсизларми сизларга яна зиёдалик қилсам?» Шунда: «Юзимизни оқартирмадингми? Бизни жаннатга киргазиб, жаҳаннамдан нажот бермадингми?», дейдилар. Ҳижобни очади. Уларга Роббилари азза ва жаллага қарашдан кўра севимлироқ бирор нарса ато қилинмагандир».\nМўтазилалар, худди шундай шиалар ҳам – улар ақидада мўтазиладир – Аллоҳни кўришни инкор қилишди. Биринчи оятда очиқ-ойдин қилиб айтилган, иккинчи оятда эса Набий соллаллоҳу алайҳи ва салламдан келган мутавотир ҳадисларда баён қилиб қўйилган (ушбу ҳақиқатни инкор қилишди). Қуръонни таъвил қилишлари Росул алайҳиссаломдан саҳиҳ келган ҳадисларни инкор қилишга олиб борди. Натижада «Мен ва саҳобаларимнинг йўлида бўлганлар» дея васф қилинган нажот топувчи фирқадан четга чиқишдек ҳунук оқибат топишди. Росул соллаллоҳу алайҳи ва саллам мўминлар Роббиларини кўришларига иймон келтириш асосида ўтдилар. Чунки саҳиҳайнда Росул алайҳиссаломнинг саҳобаларидан иборат бир жамоадан ҳадислар ривоят қилинди. Шулардан: Абу Саид ал-Худрий (Ҳадисни Бухорий (7439) ва Муслим (183) ривоят қилди), Анас ибн Молик (Ҳадисни Бухорий (4476) ва Муслим (193) Анасдан, у эса Набий соллаллоҳу алайҳи ва салламдан ривоят. Шафоат ҳақидаги узун ҳадисда мана бу сўзлар бор: «… Қачонки мен Роббимни кўрганимда, тиз чўкиб сажда қиламан…») ва саҳиҳайндан бошқа ҳадис тўпламларида Абу Бакр Сиддиқ (Ҳасан ҳадис. Аҳмад (1/4-5), Ибн Абу Осим «ас-Сунна» (751)да ва бошқалар ривоят қилишди. Албоний ҳадисни ҳасан деди) ва бошқалар розилаяллоҳу анҳум. Алайҳиссалоту ва саллам айтдиларки: «Сизлар қиёмат куни Роббингизни ҳудди ўн беш кунлик тўлин ойни кўрганингиздек кўрасизлар. У Зотни кўришда алсо шак-шубҳага бормайсизлар» (Бухорий (7434) ва Муслим (633) Жарир ибн Абдуллоҳдан ривоят қилишди).\nЦитата: Нававий «Шарҳ Муслим» (3/137) 633-рақам остидаги ҳадис борасида шундай дедилар: «Набий соллаллоҳу алайҳи ва салламнинг: «Аммо сизлар Роббингизга йўлиқиб, уни ушбу ойни кўрганингиздек кўрасизлар». Яъни, бу шак-шубҳасиз, ҳаққирост бўладиган кўришдир. Худди ушбу ойни шак-шубҳасиз, ҳақиқатда кўришдек. Бу- кўришни кўришга ўхшатиш, кўриладиганни бошқасига ўхшатиш эмас».\nХудди шундай бугунги кундаги янги фирқалар ҳам, мисол учун хаворижлар. Уларни ичида Ибодия деган фирқа бор.\nЦитата: Ибодийлар: Йўлдан озган хаворижларнинг фирқаларидан бири. Ушбу фирқага асос солган: Абдуллоҳ ибн Ибод ат-Тамимийга нисбат берилади. Ибодиялар хаворижлар билан гуноҳи кабира сабаб кофирликда айблаш ва жабру-ситам ўтказадиган ҳукмдорларга қарши бош кўтариб чиқишни жоиз эканида иттифоқдирлар.\nУлар бугун ўзларининг залолатларига даъват қилишда фаол ҳаракат олиб боришяпти. Уларнинг ҳозирда мақолалари ва рисолалари оммага кенг тарқтилмоқда. Хаворижларнинг қадимдан маъруф бўлган кўплаб оғишишларидан бири бўлмиш ҳукмдорга қарши бош кўтариб чиқиш (суннатларини) қайта тирилтиришяпти. Яна шундай оғишишларидан бири: Аллоҳ азза ва жаллани жаннатда кўришни инкор қилишларидир.\nЦитата: Шайх, аллома Ҳофиз ибн Аҳмад ал-Ҳакамий «Маъариж ал-Қобул» (1/445-447)да шундай дедилар: «Ушбу Аллоҳ азза ва жалланинг Китоби, Росулуллоҳ соллаллоҳу алайҳи ва салламнинг очиқ, саҳиҳ суннатлари, саҳобалар ҳамда улардан кейинг ҳидоят имомларидан иборат тобеъинларнинг барчалари ижмо қилишганки, мўминлар жаннатда Роббилари табарока ва таолони кўрадилар. Унинг Карим Юзига қараб лаззатланадилар. Бу энг улкан неъмат, энг олий каромат ва энг афзал фазилатдир. Шу сабабли Унга назар ташлаш билан кўрган барча неъматларини унутиб қўядилар».\nRE: Мўминлар жаннатда Аллоҳни кўриши\nЖаннат аҳли жаннатда Аллоҳ кўришлари\nЖаннат аҳлининг лаззатлари тамом бўлмайди ва неъматлари узилмайди. «Мевалари ва соялари боқийдир» (Раъд: 35). Жаннат аҳли неъматланадиган ва лаззатланадиганларининг мутлақо энг олийси, жаннатда Аллоҳ табарока ва таолони кўришлари ва Унга боқишларидир. Аллоҳ таоло деди: «Чиройли амал қилган зотлар учун гўзал оқибат ва зиёда неъматлар бордир» (Юнус: 26). Аллоҳ таоло деди: «Ва яна Бизнинг даргоҳимиздаги қўшимча (иззат-икром)лар ҳам бордир» (Қоф: 35). Дарҳақиқат, зиёда неъматлар ва қўшимча (иззат-икром)лар жаннатда У субҳанаҳуни кўриш дея изоҳланди. Муслимнинг «Саҳиҳ»ида Суҳайбдан ривоят қилинади. Расулуллоҳ соллаллоҳу алайҳи ва саллам шундай дедилар: «Жаннат аҳли жаннатга кирганларида (Ровий) деди: Аллоҳ табарока ва таоло: «Сизларга зиёда қиладиган бирор нарса хоҳлайсизларм?» - дейди. Улар: «Ахир, юзимизни оқ қилмадингми? Бизни жаннатга киритиб, дўзахдан нажот бермадингми?» - дейдилар. (Ровий) деди: Шунда ҳижобни очади. Уларга Раббилари азза ва жаллага боқишликдан кўра суюмлироқ бирор нарса ато қилинмаган. Сўнг ушбу оятни тиловат қилдилар: «Чиройли амал қилган зотлар учун гўзал оқибат ва зиёда неъматлар бордир» (Қоф: 35)» (Муслим (181)).\nШайх Абдурраззоқ ибн Абдулмуҳсин ал-Бадр\nРамазонга оид мақолалар\nЖаҳаннамдан чиққан одамлар Аллоҳни кўрадими?\n"Жаннатда юзта даража мавжуд" ҳадиси саҳиҳми? Zayd 0 2,559 08-17-2013 22:26\nТекущее время: 02-19-2019, 21:45 Работает на MyBB, © 2002-2019 MyBB Group. Theme by Justin S. Modified By Tavhid.com


Astana Motors Ўзбекистонда Hyundai автомобилларини ишлаб чиқаришни режалаштирмоқда — Sof.uz\n27.11 16:48 105 Технология\nҚозоғистоннинг Astana Motors компанияси Ўзбекистонда Hyundai автомобилларини ишлаб чиқарувчи завод қуриш имкониятини кўриб чиқмоқда. Бу ҳақда Қозоғистон бош вазири Асқар Мамин мамлакатлар ўртасидаги минтақалараро ҳамкорлик форумида маълум қилди.\nЗавод Жиззах шаҳрида жойлашиши кутилаётган бўлиб, у ерда эркин иқтисодий зона ташкил этилган ва Kia, Renault, LADA, Volkswagen ҳамда Škoda автомобилларини йиғувчи корхоналар ташкил этилган.\n2018 йилнинг ноябр ойида Hyundai Auto Kazakhstan Ўзбекистонда енгил техника дистрибьюторига айланганди.\n«Ўзбекистонда сиёсий ва иқтисодий ўзгаришлар бошлангани туфайли, у ерга энг йирик компаниялар кириб келмоқда. Hyundai Motor Company ҳам ушбу янги ва истиқболли бозорга кириш истагини билдирди ва Astana Motors’га минтақавий дистрибьютор бўлишни таклиф қилди. Биз ҳам ушбу минтақада салоҳиятни кўряпмиз ва Hyundai Motor Company таклифини мамнуният билан қабул қилдик», деганди ўшанда компания директори Денис Коломацкий.\nУ Ўзбекистон аҳолиси Қозоғистондан икки баробар кўп экани, автомобиль бозори узоқ вақт давомида атиги бир неча моделларда тақдим этилганини айтганди. Шунингдек, бошланишига қарийб 1000 дона автомобилни сотиш режалаштирилгани маълум қилинганди.


Машҳур ва оҳод ҳадисларни инкор қилиш ҳукми | Azon.uz - Ахборот-таҳлилий портал\nМашҳур ва оҳод ҳадисларни инкор қилиш ҳукми\n12:00 03.06.2018 814\nАлий қори роҳматуллоҳи алайҳ «Шарҳ алфозул куфр» китобларида мутавотир, оҳод хабарларни инкор қилиш ёки унда келган нарсаларни устидан кулиш ҳақида қуйидагиларни баён қиладилар.\n«Муҳит» деган китобда келадики, “ким шариат борасидаги мутавотир хабарни инкор қилса кофир бўлади. Масалан, эркакларга ипак кийимни кийиш ҳаромлигини инкор қилиш, витрнинг аслини ва қурбонликнинг аслини инкор қилса, кофир бўлади”. Маълумки, шариатдаги деб қайтлаб қўйилди. Чунки шариатга алоқаси бўлмаган нарсаларни инкор қилса, масалан, Хотами Тойни сахийлигини, Алий розияллоҳу анҳуни қўрқмаслигини ва шунга ўхшаш нарсаларни инкор қилса, кофир бўлмайди.\nБилингки, мутавотирдан мурод маъанавий мутавотир лафзий эмас. Чунки ипак кийиш, витр ва қурбонликни асли истилоҳий мутавотир билан собит бўлмаган. Пайғамбаримиз соллаллоҳу алайҳи васалламдандан ривоят қилинган хабарлар уч турли бўлади. Буни «Шарҳу шарҳин нухбада» батафсил айтганман. Уларни хулосасини қисқача айтиб ўтаман. Биринчиси мутавотир бўлиб, у ёлғонга келишиб олишлари тасаввур қилиб бўлмайдиган даражада кўпчилик ривоят қилган ҳадисдир. Ким буни инкор қилса, кофир бўлади. Иккинчиси машҳур бу – бир киши бошқа бир кишидан сўнгра ёлғонга келишиб олишлари тасаввур қилинмайдиган даражада кўпчилик кўпчиликдан ривоят қилган ҳадисдир. Ким буни инкор қилса, барчанинг наздида кофир бўлади. Фақат ийсо ибн Аббан кофир бўлмайди, адашган ҳисобланади дейди. Шуниси тўғридир. Учинчиси хабари воҳид бу бир киши бир кишидан ривоят қилинган ҳадис бўлиб, инкор қилган кофир бўлмайди. Лекин саҳиҳ бўладими, ҳасан бўладими, қабул қилмагани учун гуноҳкор бўлади.\n«Хулоса» деган китобда ким бир ҳадисни инкор қилса, баъзи машойихларимиз кофир бўлади деган. Кейинги уламоларимиз мутавотир бўлсагина кофир бўлади деганлар. Алий Қори роҳматуллоҳи алайҳ айтаманки дейди шуниси тўғридир. Лекин хабари оҳодларни енгил ёки паст санаб рад қилса, кофир бўлади.\nФатаво зоҳирийяда келадики, кимгадир Набий соллаллоҳу алайҳи васалламдан ривоят қилинган “байтим билан минбарим ораси ёки қабрим билан минбарим ораси жаннат боғларидан бир боғдир” деган ҳадис айтилса, у киши мен минбарни ҳам қабрни ҳам кўрдим бошқа ҳеч нарса кўрмадим деса, кофир бўлади. Чунки у одамнинг бу гапи масхара қилиш, инкор қилиш ва ҳадисларда келган кўриниб турувчи ҳолатлардан ташқари ғайб ишларга иймон келтирмаяпти деб ҳисобланади”.


Капитолий биноси Байденнинг инаугурацияси репетицияси ўтаётган вақтда ўраб олинди\n18 январда АҚШ хавфсизлик кучлари ходимлари Капитолий биносини “ташқи таҳдид” ҳақидаги хабарлар сабабли ўраб олишди. Бу вақтда бинода сайланган президент Жо Байденнинг инаугурацияси репетицияси ўтаётган бўлган.\n“Хавфсизликка ташқи таҳдид, чиқиш ва кириш тақиқланади, эшик ва ойналардан узоқроқ туринг”, деб айтилган Капитолий мажмуаси ходимларига йўлланган огоҳлантиришда.\nБунинг натижасида бинода ўтаётган Байденнинг инаугурацияси репетициясини тўхтатишга тўғри келган.\nБундай чоралар кўрилишига Капитолий яқинида бошпанасизлар учун мўлжалланган марказда чиққан ёнғин сабаб бўлгани тахмин қилинмоқда.\nОвоз карнайлари орқали янграган кўрсатмаларда Капитолий мажмуаси ҳудудида ташқарида бўлган одамларга, жумладан инаугурация репетициясида иштирок этаётган ҳарбий оркестрга дарҳол бино ичига кириш буюрилган.\nБайден инаугурацияси 20 январда бўлиб ўтади. АҚШда инаугурация вақтида тартибсизликлар уюштирилиши мумкинлигидан хавотирланилмоқда. Шу сабабли пойтахт Вашингтонда тартибни сақлашга 25 минггача ҳарбий жалб қилиниши мумкин.\nБайден Хитой ҳужум қилган тақдирда Тайванни ҳарбий йўл билан ҳимоя қилишга ваъда берди


Home \_ Касаллар фикрлари\n«ЎНГ ТОМОНИМ ИШЛАМАЙ ҚОЛГАНДИ»\nИсрофил ҚАСАНОВ (Бухоро вилояти Шофиркон туманида яшайди. 1959 йилда туғилган):\n— Маълумотим олий, ветеринария врачиман. 2012 йили июнь ойида оғир мусибат билан инсульт дардига учраб, қон босимим 280/140 ҳолида туман тез тиббий ёрдам клиникасида уч кун реанимацияда ётдим, кейин яна 10 кун давомида умумий хонада даволандим. Орадан бироз фурсат ўтиб Бухородаги хусусий клиникаларда ҳам профилактик муолажалар олишга ҳаракат қилдим, лекин қон босимим 170/ 120 дан пастга тушмади. Ўнг томоним ишламай қолганди, ҳаётдан умидсиз, руҳан тушкунлик бор эди менда. Дориларни мунтазам ичиб юрдим.\nМен «Эргаш ота» сиҳатгоҳини аввалдан билардим. Медицинадан хабардорлигим сабабли, ўзим мантиқан ўйлаб, 2012 йил 26 декабрдан келиб даволана бошладим. Чунки бу даргоҳда инсоннинг организми, хусусан, ички органлар, қон томирлари тозаланади. Инсульт натижасида қотиб қолган ортиқча чиқиндилардан халос бўламан дея 24 кунлик муолажа.трдан кейин ўзимни анча яхши ҳис эта бошладим, қон босимим ҳам меъёрга тушди.\nИчки ишончим ортганлиги сабабли 2013 йил 13 апрелдан 11 майгача яна даволандим. Буйрак, ўт меъёрида ишлай бошлади. Сийдик миқдори камайиб кетганди, у ҳам яхшиланди. Ҳаракатларим анча тикланди, руҳий тушкунлик чекинди, энг асосийси, яшашга қизиқиш пайдо бўлди. Севган ишимга, фаол ҳаётга қайтдим. Ҳозир одамлар яна уйимга келиб, «дўхтир, молим касал бўлиб қолди, кўриб қўйинг», дея мурожаат қила бошлашди. Бориб, кўриб, маслаҳатларимни бериб, яна халққа хизматимни давом эттираётганимдан беҳад хурсандман.\nЭнди олти ойдан кейин яна «Эргаш ота»га бормоқчиман.\nШу ўринда марказ ҳақида икки оғиз фикр айтмоқчиман. Бу даргоҳ халқ табобати билан замонавий медицина ютуқларини жамлаб, ўзига хос муолажа усулига эга дунёда ягона марказдир. Бундаги устунлик касалликлар нрофилактикаси ва даволашнинг янги усулидир. Мен врачимиз ва унинг аҳил жамоасига муваффақиятлар тилайман.\n«БАРЧА КАСАЛЛИКЛАРГА ДАВО ЭКАН»\nОмонхон САИДОВ (Самарқанд вилояти, Тайлоқ туманидан, 1943 йилда туғилган):\n— Мен бундан 30 йиллар аввал буйракда тош хасталиги билан оғриганман. Уни даволаш учун нафақат юртимиз шифокорлари, ҳатто, Россия давлати пойтахти — Москва шаҳридаги тажрибали шифокорлар ҳам уринишган.\nУша пайтда Бердиқулжон тиббиёт институгида ўқиркан, шекилли. Лекин вақти келиб, ўғлим ҳам шу хасталикка учрагач, бу касалликдан шу ерда халос бўлиб, оиламиз ва қариндош уруғларимиз учун мазкур тиббиёт масканини кашф этдик.\nБундан уч йил аввал йигирма қадам юриб, оёқларим карахт бўлиб, юра олмай, ўтириб қоладиган ҳолга тушиб қолдим. Бу умуртқа поғонасидаги ўзгаришлардан бўлса керак, дея тегишли замонавий аипаратлардан ўтиб, шу йўналишдаги тиббий муассасаларда даволаниб юрдим. Натижа эса қисқа муддатли бўлади, яъни кўп ўтмай яна эски ҳолатга келиб қолардим.\nШу орада пешоб келиши ҳам камая бошлади, бир гал тўхтаб ҳам қолди. Самарқанд, Тошкентдаги таниқли шифокорлар буни простата безининг катталашиши, сийдик йўлини тўсишга сабаб қилиб кўрсатишди. Давоси расмий тиббиётда жарроҳлик йўли иканлигини, дори-дармонлар вақтинчалигини айтиб, «операция»га розилик беришимни сўрашди. Қишлоғимизда простата безини олдирган қарияларимиз аҳволини ҳисобга олиб, бу ҳақда оиламизда маслаҳатлашиб, «операция» ҳам даво йўли, лекин «Эргаш ота» тиббий марказида бир даволаниб кўришга қарор қилдим.\nТан олишим керак, турмуш ўртоғим ва қизим билан бирга биринчи келишимда бир ой даволаниб, 24 та малҳам ичдим. Қовуқдаги оғриқлар кетиб, пешоб келиши ҳам яхшиланди. Шу билан бирга оёғимнинг карахт бўлиши тўхтади, йигирма қадам юриб ўтириб оладиган одам, тўхтовсиз дам олмай юрадиган бўлдим. Бердиқулжон бир ҳафталарда менда ўзгариш сезди шекилли, ҳассамни ҳам олиб қўйиб, «шифохонамиз музейига совға қиласиз», деди. Аввалига иккиландим, ўзимда ишонч сезиб ҳассасиз юрадиган бўлдим.\nХулосам шуки, шифокорнинг малҳами, нафақат буйрак, простата бези хасталикларига, балки барча касалликларга даво экан.\n«ДУНЁ КЎЗИМГА ЧИРОЙЛИ КЎРИНА БОШЛАДИ»\nҲалима ЖАЛИЛОВА (Навоий вилояти, Қизилтепа туманидаги Комсарой қишлоғидан. 1954 йили туғилган, фермер):\n— Ошқозон гастрити, ўт касалликлари билан 1985 йилдан буён туман шифохоналарида узоқ даволандим. Охир-оқибат уколлар ҳам аллергия бера бошлади. Ҳаловатим йўқолиб, мадорим қуриди. Бир дугонам, эртага операция қиламиз деганда, бу ерга келиб даволаниб, угидаги тошини тушириб кетганди. Уни кўриб, ганларини эшитиб ишончим ортиб, умид билан келдим. Дўхтир ўтда тош, ошқозонда, ўн икки бармоқли ичакда яллиғланиш бор, дея касалимни яшириброқ айтди, шекилли. Ўнинчи малҳамдан кейин қайт қила бошладим. Бир куни жуда ёмон аҳволда қолдим — қусаётганимда оқ нардага ўралган ёнғоқдай қаттиқ нарса тушди. Ичини очсам йиринг экан. Дўхтирга кўрсатиш хаёлимга келмабди. Ҳали ҳам сўраганим йўқ. Кейин ўтдан, жигардан тошлар, қурумлар ва яна тузлар ҳам тушди. Буларнинг ҳаммасини ўз кўзим билан кўрганман.\nАёлнинг кўзи ёриганда дунёга ўзгача кўз билан қарайди. Мен ҳам улардан халос бўлгач, худди шу кайфиятга тушдим. Дунё кўзимга чиройли кўрина бошлади. Ҳар олти ойда профилактика учун бир марта келиб, даволаниб кетаман.


22 Январь 2017 17:10 2907\n2009 йилда Барак Обама АҚШ давлати тепасига келган пайтда Сурия, Ливия, Ироқ ва Яман марказлашган бошқарув тизимига эга давлат ҳисобланарди. Фақат Ироқнинг фарқли жиҳати – у ерда вазиятни Америка ҳарбийлари назорат қилишарди. Бугун Обаманинг иккинчи президентлик муддати якунига етиб, ўз ўрнини Дональд Трампга топширган вақтда ушбу 4 мамлакат номигагина, расмий ҳужжат ва хариталарда бус-бутунлигини сақлаб турибди холос. Ҳақиқатда эса, Ливия, Ироқ, Сурия ва Яман бир неча йиллардан бери жаҳон ҳамжамиятида турли даражада тан олинган 13 та ярим давлатлардан иборат бўлиб қолди. Обама сўнгги хайрлашув матбуот-анжуманида амалга оширган ишларида афсусланмаслигини маълум қилди. Лекин айнан унинг ҳукмронлиги пайтида Яқин Шарқнинг янги харитаси вужудга келди. Бунда Оқ уйнинг катта ҳиссаси борлигини таъкидлаш лозим.\nЛивия. Муаммар Қаддофийнинг ҳукуматдан четлатилгандан 6 йил ўтиб, бу мамлакат 4 ҳудудга бўлиниб кетди. Уларнинг майдаларини қабилалар ва ИШИД назорат қилмоқда. Ғарб ва шарқда йирик давлатлар юзаган келган. Пойтахти Триполи ҳисоблаган Миллий бирдамлик ҳукуматини БМТ тан олган. Тобрукни пойтахт этиб белгиланган Шарқий ҳудудни эса генерал Ҳалифа Хафтар раҳбарлигидаги Ливия миллий армияси назорат қилмоқда. Ҳеч қайси томон устунликка эга эмас, бир-бирига ён бергиси ҳам йўқ. Қонуний ҳисобланган Миллий бирдамлик ҳукумати ҳам ўзи назорат этаётган ҳудудда бошқарув тизгинини маҳкам ушлаёлмаётир. Мисол учун бир ҳафта олдин, Триполида Италия элчихонаси очилганидан бир кун ўтиб, жангарилар гуруҳи мудофа, адлия ва иқтисодиёт вазирликлари биносини эгаллаб олди. Кейинчалик эса махсус бўлинмалар томонидан улар суриб чиқарилган бўлсада, вазият нотинчлигича қолмоқда.\nЯман. «Араб баҳори» мамлакатга президент Али Абдулла Солиҳнинг истеъфоси ва оммавий қўзғолонлар олиб келди. 2012 йилда Яман раҳбари сифатида сайланган Абд Раббу Мансур Хади ҳукумат тепасида узоқ қололмади. Икки йил ўтиб, Хусийларнинг қуролланган гуруҳлари давлатни коррупцияда айлаб, ҳукумат қўшинларига қарши юришни бошлаб юборишди. Улар 2004 йилги қўзғолондан сўнг мамлакат жанубини ўз назоратларида ушлаб келаётгандилар. 2015 йил бошида Хусийлар Санани босиб олишди. Амалдаги президент эса истеъфо бериб, Саудия Арабистонига қочиб қолди. Ар-Риёд бунга жавобан ҳарбий коалиция тузиб, Яманга ҳужум бошлади. Бугун саудияликлар бошлиқ коалициянинг операциялари барбод бўлганини кўришимиз мумкин. Хусийлар ҳамон мамлакатнинг катта қисмини ва пойтахтни ўз назоратларида ушлаб туришибди. Бундан ташқари, Хусийлар ва коалициянинг қарама-қаршилиги “Ал-Қоида” террорчилик ташкилотини эътиборига тортиб, улар бошбошдоқликлардан фойдаланган ҳолда Яманнинг марказий қисмидаги катта ҳудудни эгаллаб олдилар. Шу тариқа Яман бугун учга бўлинган ҳолда, турли кучлар томонидан бошқарилаёган уч ҳудудга ажралди.\nСурия. 6 йиллик урушдан сўнг мамлакат 4 тўрт ҳудудга бўлинди. Уларнинг икки йиригини, ғарб ва шарқда ҳукумат ва ИШИД назорат қилмоқда. Шимолдаги катта ҳудудни эса Сурия курдлари ва қисман мухолифат кучлари назорат қилишмоқда. Шунингдек мухолифатнинг мамлакат маркази ва жанубида ҳам ўз назоратига олган ҳудудлари бор.\nИроқ. Мосулнинг озод этиш бўйича операциялар ИШИДнинг Ироқ ва Сурия харитасидан осонлик билан йўқ бўлиб кетмаслигини кўрсатди. Шу ўринда курдлар, Ироқ шиа ва суннийлари ўртасидаги қарама-қаршилик авж олиб бормоқда. Шу сабабли Ироқ Курдистони ҳозирги пайтда оддий мухтор ўлкалик мақомидан чиқиб бўлгани ажабланарли ҳол эмас. Анчадан бери, Ироқ курдлари мустақиллик референдумини ўтказишни рўкач қилиб, Бағдодни чўчитиб келмоқда. Лекин айнан шу диний тусдаги қарама-қаршиликлар Ироқнинг таназзулида муҳим рол ўйнамоқда. Бундан фойдаланган ИШИД 2014 йилда Ироқ шимолига осонлик билан мустаҳкам ўрнашиб олди. Ўша вақтда ҳеч ким уларга қатъий қаршилик кўрсата олмади. Америкаликлар томонидан тайёрланган Ироқ армияси ҳеч нарса қилолмай, бўшанглигини намойиш этди.\nЛивия, Яман, Ироқ ва Сурияни умумий жиҳатдан нима боғлаб турибди? Жавоби тайин, ушбу мамлакатлардаги можароларга АҚШнинг тўғридан-тўғри аралашуви. Барака Обама ҳукумат тепасига келиши билан мамлакатнинг миллий қадриятларини ҳимоя қилиш услубини ўзгартириб юборди. Вашингтон «гибрид уруш» тактикасини ҳаётга тадбиқ этди. Унинг асосий мақсади АҚШ пиёда аскарларини жанговор ҳаракатларга қўшмасдан, турли қуролли гуруҳларни молиявий жиҳатдан қўллаш, лозим пайтда ҳаво ҳужумлари орқали кўмак бериш орқали вазиятга ўз таъсирини ўтказиш эди. Америкаликлар ўз аскарларинг оммавий равишда қурбон бўлишини олдини олишди. Лекин бошқа тарафдан Вашингтон вазиятни назорат қилишни тамоман қўлдан чиқариб юборди. Турли гуруҳларнинг тарихий ва диний мазмундаги қарама-қаршиликлари Вашингтоннинг Яқин Шарқнинг 4 мамлакатида демократик давлатни барпо этиш ғояларидан устун бўлиб чиқди. Американинг ёрдамидан куч олган турли гуруҳлар ушбу мамлакатларни барбод этишди. Диний экстремизм ва терроризм ўчоғи янада гуриллаб аланга ола бошлади. Бугун улар турли ҳудудларни ўз қарашлари бўйича бошқармоқдалар ва жангсиз таслим бўлиш ниятлари йўқ.\nАгар, авваллари АҚШнинг сиёсий рақибларига нисбатан қарши чоралари тўғридан тўғри кўриниш олган бўлса, энди Вашингтон ўз мақсадларини ўртачилар орқали амалга оширмоқда. Форс кўрфазининг араб мамлакатлари ва Туркия бундай “ҳамкорлик” уларнинг шиа мазҳабидаги Эронга қарши таранг муносабатларида яхшигина восита бўлади деб, ўзларича қабул қилдилар. Чунки, Эрон 2011 йилда Ироқдаги, 2014 йилда Ямандаги ҳодисаларга ўзининг фаол аралашувини намойиш этганди. Шундай курашлар Сурия, Ироқ ва Ямандаги можароларни чигаллаштириб ташлади. Эронлик, ливанлик, ироқлик, фаластинлик шиалар, ҳатто афғон кўнгилли шиалари бугун расмий Дамашқ тарафида туриб жанг қилмоқда. Шу вақтниннг ўзида Сурия мухолифати таркибидаги жангарилар сафида кўплаб саудияликларни топиш мумкин. Бундан ташқари, Доҳа ва Ар-Риёд Башар Асад душманларини молиялаштираётганини беркитмаяти ва уларнинг фаол равишда қуроллантирмоқда.\nМинтақанинг етакчи давлатларининг ўзаро қизиқиш доиралари, бу борадаги келишмовчиликлар, можароларнинг янада авж олишига сабаб бўлмоқда. Одамларнинг бўлиниб қолиши, турли гуруҳларнинг ғояларини одамлар онгига сингиши, диний келишмовчиликлар ИШИД харитадан ўчирилиб, жисмонан йўқ қилинган тақдирда ҳам яна узоқ давом этиши муқаррар. Мамлакатларнинг ички ишларига аралашув, қора геосиёсий кучларнинг ғаразли мақсадлари минтақани юз йилларга ортга тортишга улгурди. Биргина Суриянинг ўзида урушлар натижасида 300 -500 минг киши қурбон бўлган.\nМиллионлаб ливиялик, суриялик, яманлик ва ироқлик қочоқлар ҳозир ўз юртларидан узоқда, хору зорликда кун кечиришмоқда. Ўша демократларга ёқмаган ўз давлатларининг авторитар тузумида пайтида ҳам бундан минг чандон яхши ҳаёт кечираётган эдилар. Энди у пайтларни ортга қайтариб бўлмайди. Фақат тирик қолганларгина юртни равнақ топтириш учун ҳаракат қилишлари, тинчлик учун интилишлари лозим.\n2017-01-11 22:53:23 1689\n2016-12-30 11:59:40 1257\n2017-03-01 16:34:16 2122\n2017-02-10 23:01:17 1710


Қорачиқ | “Қорачиқ” мактаби ўқувчисига “Елбасы” медали\n“Қорачиқ” ўрта мактабининг 11-синф ўқувчиси Гулзода Рашидова оддий оиладан. Лекин ота-онаси фарзандларининг ўқишига алоҳида эътибор беради. Шунинг учун ўғил-қизлари мактабнинг аълочи ўқувчиларидан ҳисобланади. Бутун дунёга хавф солаётган юқумли касаллик туфайли мактабларда ўқув онлайн шаклда олиб борилаётганига қарийб бир йил бўлди. Бу даврда Гулзода баъзиларга ўхшаб мактаб машғулотларига беписандалик билан қарамади, аксинча ҳар доимгидан ҳам эътиборли бўлиб, кўпроқ якка тартибда билим олишини давом эттирди. Бадиий китобларга зеҳн қўйди, ўқиган китоблардан керакли хулосалар чиқариб, улардан ҳаётда фойдаланишга ҳаракат қилди. Компютер материалларидан унумли фойдаланди ҳамда “Елбасы медалi” лойиҳасидаги “Инстаграм” ижтимоий тармоғидаги бешта йўналиш бўйича пухта тайёрланиб, ўзи бажарган ишлар бўйича ахборат бериб борди. Булар қуйидаги йўналишлар: 1. Спорт. 2. Китоб ўқиш. 3. Ўз қобилиятини намоий этиш. 4. Миллий урф-одатлар. 5. Волонтёрлик.\nБунда кунига спорт билан шуғулланиб, оила аъзоларини ҳам жалб этди. Одатдагидан кўпроқ китоб ўқиди, қандолатчилик ва таом тайёрлаш маҳоратини намойиш этди. Б.Соқпақбаевнинг “Ўлганлар қайтиб келмайди”, Жуcипбек Аймаутовнинг “Қари хўжа”, шунингдек Лермонтов поэзияси билан пухта танишиб , бугуннинг долзарб мавзуси бўлган Питер Друирнинг “Ҳар кунги ёки 366 керакли маслаҳат мени кутмоқда” китобларини қунт билан ўқиб чиқди. Ўқувчилар мактабга карантин туфайли бормаган уч ой давомида уч нафар мактаб остонасига энди қадам қўйган болаларга карантин чораларига амал қилган ҳолда онлайн маслаҳатлар ёрдамида ҳарф ўргатди. Ва бу ишларини видео тасвирга тушириб, керакли сайтга жўнатиб турди. “Елбасы медалi “ доирасидаги комиссия бу материалларни кўриб чиқиб, Рашидова Гулзода Ирисқул қизини ғолиб деб топиб, бир неча дипломлар ҳамда сертификатлар билан тақдирлади. Бу танловга вилоятимиздан 538 нафар ўқувчи иштирок этиб, Кентау шаҳри ва қишлоқларидан 9 ўқувчи ғолиб чиқди. Шулардан бири бўлган Гулзода бронза “Елбасi медалi” совриндори бўлиб, эсдалик кўкрак нишони ҳам топширилди. Мукофотни Кентау шаҳри ҳокими Даурен Мақажанов топширди.\nГулзода бу билан чекланиб қолмоқчи эмас. У изланишларини давом эттириб, келажакда Элбошининг олтин медалини қўлга киритмоқчи. Мактабни тугатгач, ҳуқуқ соҳасида ўқишга кириб, элимизда ҳалолликнинг янада барқарор бўлишига ҳиссасини қўшмоқчи. Ҳозирги текширув тестларида 110 балгача бўлган натижаларни қўлга киритмоқда.\nШу муносабат билан бунга ўз ҳиссасини қўшган “Қорачиқ” ўрта мактаби ўқитувчи-педагоглар жамоаси ҳамда ўқувчиларини табриклаймиз.\n“Қорачиқ” ўрта мактаби\nТуркистон вилоятида янги туман\nТуркистон вилояти ҳокими ўринбосари коронавирусдан вафот этди\nТуркистонда икки қаватли автобуслар


Финляндиялик дарвозабон бошидан олган жароҳати туфайли вафот этди - Спорт UZ - Скачать музыку бесплатно новинки музыки 2016-2017\nФинляндияда футбол бўйича ёшлар тоифасидаги чемпионат ўйинида жамоалардан бирининг дарвозабони бошидан олган жароҳати туфайли вафот этди. Бу ҳақда Aamuposti хабар тарқатган. Бу воқеа 7 февраль куни сунъий қопламали майдонда кечаётган ўйин вақтида рўй берган. Маълум бўлишича, «Хямеэнлинн» жамоаси дарвозабони «Хювинкяа» жамоаси ўйинчиси билан тўқнашиши натижасида ерга қулаган ва уни тез тиббий ёрдам машинаси шифохонага олиб кетган. Лекин кейинги куни унинг жони узилган. - деб хабар бермоқда Stadion.uz нашри.


Шавкат Мирзиёев келгуси йилга ном беришни...\nЎзбекистон Республикаси Президенти Шавкат Мирзиёев 25 январь куни Хитой Халқ Республикаси Раиси Си Цзиньпин ташаббуси билан дипломатик муносабатлар ўрнатилганининг 30 йиллигига бағишлаб ташкил этилган Марказий Осиё ва Хитой давлат раҳбарларининг видеоанжуман шаклидаги учрашувида иштирок этди. Бу ҳақда давлат раҳбарининг матбуот хизмати хабар бермоқда.\nТадбирда Қозоғистон Республикаси Президенти Қасим-Жомарт Тоқаев, Қирғиз Республикаси Президенти Садир Жапаров, Тожикистон Республикаси Президенти Эмомали Раҳмон ва Туркманистон Президенти Гурбангули Бердимуҳамедов ҳам қатнашди.\nМамлакатлар етакчилари Марказий Осиё давлатлари ва ХХР ўртасидаги 30 йиллик ҳамкорлик якунларини сарҳисоб қилдилар, кўп қиррали ҳамкорликнинг долзарб масалалари ва келгуси истиқболга мўлжалланган устувор йўналишлари юзасидан фикр алмашдилар.\nДавлатимиз раҳбари ўз нутқининг аввалида иштирокчиларни юбилей сана билан муборакбод этиб, Ўзбекистон ва Хитой ўртасидаги ҳар томонлама стратегик муносабатлар ўтган даврда жадал ва барқарор тус олганини таъкидлади.\nҲамкорликнинг устувор йўналишларини баён этар экан, мамлакатимиз етакчиси тўсиқларсиз савдони таъминлаш ҳамда саноат кооперацияси ва маҳаллийлаштиришнинг умумий маконини шакллантиришга қаратилган Янги «Хитой – Марказий Осиё» иқтисодий мулоқот стратегиясини ишлаб чиқиш ташаббусини илгари сурди.\nЎзбекистон Президенти «Хитой – Марказий Осиё» йўналишида узлуксиз юк оқимини таъминлаш ва трансминтақавий логистика тармоқларини ривожлантириш учун тизимли ечимлар ишлаб чиқиш муҳим эканини қайд этди. «Хитой – Қирғизистон – Ўзбекистон» темир йўлини барпо этиш лойиҳасини амалга оширишни жорий йилдаёқ бошлаш таклиф этилди.\nДавлатимиз раҳбари саммит иштирокчилари эътиборини рақамли технологияларни кенг жорий қилиш борасидаги саъй-ҳаракатларни бирлаштириш зарурлигига қаратди. IT-парклар негизида «Интеллектуал Ипак йўли» қўшма платформасини яратиш таклиф қилинди.\nСоғлиқни сақлаш ва юқумли касалликларга қарши кураш соҳасидаги ҳамкорлик муҳим йўналишлардан бири сифатида қайд этилди. Вакциналар ишлаб чиқиш, синаш ва ишлаб чиқаришда Хитой билан шерикликни давом эттиришга тайёрлик билдирилди. Шунингдек, Ўзбекистон мамлакатларимиз ўртасида одамлар ва товарлар ҳаракатини енгиллаштириш мақсадида вакцинация паспортларининг ўзаро тан олиниши тарафдоридир.\nДавлатимиз раҳбари камбағалликни қисқартириш вазифасига тўхталиб, унинг ечимини аҳоли фаровонлигини таъминлашнинг энг муҳим шарти деб атади.\nШу муносабат билан Ўзбекистон аграр тармоқни модернизация қилиш, шўрланган ва шўрхок ерларда экинлар етиштириш, шаҳар ва қишлоқ ўртасида ишлаб чиқариш занжирларини йўлга қўйиш масалаларида Хитой билан ҳамкорликни давом эттиришдан манфаатдор.\nБундан ташқари, Ўзбекистон Президенти пандемия даврида аҳолининг озиқ-овқат маҳсулотларига тез ортиб бораётган эҳтиёжларини таъминлашда яқиндан ҳамкорлик қилиш ва бу борада тезкор қўшма чора-тадбирларни амалга оширишга чақирди. БМТ Бош Ассамблеясининг пандемия шароитида озиқ-овқат хавфсизлигини таъминлаш бўйича алоҳида резолюциясини қабул қилиш тўғрисидаги ташаббусни биргаликда илгари суриш таклиф этилди.\nШу билан бир қаторда, «Яшил Ипак йўли»ни барпо этиш доирасида иқлим кун тартибини биргаликда илгари суриш зарурлиги таъкидланди.\nМуқобил энергетика соҳасида инвестициявий ва технологик ҳамкорликни жадаллаштиришга қаратилган «Экологик тоза ривожланиш»ни таъминлаш бўйича йўл харитасини ишлаб чиқиш ташаббуси илгари сурилди.\nМарказий Осиё ва Хитой халқларини янада яқинлаштириш, маданий-гуманитар алмашинувларни кенгайтириш масалаларига алоҳида эътибор қаратилди.\nМамлакатимиз етакчиси келгуси йилни «Марказий Осиё ва Хитой халқлари маданияти ва санъати йили» деб эълон қилишни, унда асосий эътиборни академик ва талабалар алмашинуви дастурларига, ёшлар форумлари ва спорт мусобақаларини ўтказишга қаратишни таклиф қилди.\nЎзбекистон Президенти ўз нутқида минтақавий хавфсизликни таъминлаш соҳасидаги ҳамкорликни давом эттириш масалаларига ҳам тўхталди. «Хавфсиз Ипак йўли» концепциясини амалга ошириш мақсадларидан келиб чиқиб Афғонистон йўналишидаги қўшма саъй-ҳаракатларни мувофиқлаштиришни давом эттириш муҳим экани қайд этилди.\nСўзининг якунида давлатимиз раҳбари Хитой халқига Пекин шаҳридаги қишки Олимпия ўйинлари муваффақиятли ўтишини тилади.\nСаммит якунида Марказий Осиё давлатлари ва Хитой ўртасидаги кўп қиррали шерикликни янада мустаҳкамлашнинг муҳим масалаларига доир умумий ёндашувлар акс топган Қўшма баёнот қабул қилинди.\nШавкат Мирзиёев Хитой Марказий Осиё Президент


АҚШда коронавирус бўйича муҳим кашфиётни эълон қилиш арафасида турган олим ўлдириб кетилди\n10:49 / 07.05.2020\nАҚШда ўз уйида коронавирусни ўрганиш билан шуғулланган олим Бин Лю ўлдириб кетилди. Эҳтимолий қотил ҳам жиноят жойи яқинида ўлик ҳолда топилган.\nБу ҳақда Питтсбург шаҳри полициясига таяниб People нашри хабар берди. Микробиолог олим Питтсбург университетида ишлаган.\nКелиб чиқиши хитойлик бўлган 37 ёшли олим коронавирус негизида ётган ҳужайра механизмлари ва вирус асоратларининг ҳужайра асосларини ўрганган. Профессор ҳамкасбларининг таъкидлашича, олим ўлими олдидан коронавирус бўйича муҳим кашфиётни эълон қилиш арафасида турган.\nҲуқуқ-тартибот идоралари вакилининг айтишича, олим жасади 2 май куни боши ва бўйнидан ўқотар жароҳатлар билан топилган. Жиноят жойи ноодатий кўринишда бўлган, шу сабабли полиция жиноятнинг саҳналаштирилган бўлиши мумкинлиги ҳақидаги тахминни билдирган.\nОлимнинг уйи яқинида қўйилган автомобилда Хао Гу исмли эркакнинг жасади топилган. Дастлабки тахминларга кўра, қотилликни айнан шу кимса содир этган ва сўнгра ўз жонига қасд қилган. Қотиллик сабаби номаълумлигича қолмоқда. Таъкидланишича, олим ва қотил таниш бўлган.\n20:30 / 14.04.2021\nАфғонистондаги уруш: Байден аскарларни олиб кетиш муддатини маълум қилди, «Толибон» музокаралардан бош тортмоқда\n15:06 / 14.04.2021\nХитой АҚШни «ўт билан ўйнашмаслик»ка чақирди


МОЛ-ДУНЁНИНГ ҲИСОБИ БОР! – .:: Xadicha.uz\nМОЛ-ДУНЁНИНГ ҲИСОБИ БОР!\nАллоҳ таоло “Такосур” сураси охирида бандаларга берилган неъматларнинг ҳеч бири сўроқсиз қолмаслигини эслатиб шундай деган:\n“Кейин ўша куни неъматлар ҳақида шак-шубҳасиз сўраласизлар” (“Такосур” сураси, 8-оят).\nЯъни, эй бандалар, охират куни дунёда фойдаланганингиз неъматлар ҳақида сўраласиз. Агар уларнинг ҳақини адо этмаган бўлсангиз, ўша неъматлар охиратда сизга бахтсизлик келтиради.\nОятдаги неъматлардан мурод барча моддий, маънавий неъматлардир. Жумладан, қорин тўқлиги, муздек сув, соя-салқин жойлар, тана гўзаллиги, уйқудаги роҳат-фароғат, бадан – қўл, оёқ, кўз, қулоқ каби аъзолар саломатлиги, хотиржамлик, тинчлик, фаровонлик ва ҳоказо.\nИкрима раҳматуллоҳи алайҳдан ривоят қилинади: “Кейин ўша куни неъматлар ҳақида сўраласизлар ояти нозил бўлганида саҳобалар: “Эй Расулуллоҳ, қайси неъматлар ҳақида сўраламиз. Ахир қорнимиз тўяр-тўймас арпа нони билан овқатлансак?!” деб савол беришди. Шунда Аллоҳ Пайғамбарига ваҳий қилиб, уларга: “Оёғингизга пойафзал киймайсизларми ёки муздек сувдан ичмайсизларми? Мана шу неъматлардандир”, деб айт”, деди” (Ибн Абу Ҳотим, Абд ибн Ҳумайд ривояти).\nИбн Абу Ҳотим келтирган ривоятда айтилишича, мазкур оят ингач, саҳобалар: “Еб-ичаётганимиз фақат хурмо билан сув бўлса, яна қайси неъматлар ҳақида сўраламиз, эй Расулуллоҳ?” деб сўрашган. Шунда у зот: “Бу нарса яқинда содир бўлади”, деб жавоб қайтарганлар.\nАбу Ҳурайра розияллоҳу анҳу Пайғамбаримиз соллаллоҳу алайҳи ва салламдан ривоят қилади: “Қиёмат куни банда биринчи бўлиб неъматлардан сўралади, (унга:) “Танангни соғ-омон қилиб қўймадикми, совуқ сув билан суғормадикми?” дейилади (Термизий ривояти).\nДемак, ҳар бир инсон қиёматда ҳисоб-китобдан ўтади: қилган амалларидан ташқари, фойдаланган неъматлари, илмига қай тарзда амал қилгани, мол-дунёни қаердан топиб, қаерга сарфлагани, умрини қандай ўтказганидан ҳам сўралади.\nعَنْ أَبِي بَرْزَةَ الأَسْلَمِيِّ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: لاَ تَزُولُ قَدَمَا عَبْدٍ يَوْمَ الْقِيَامَةِ حَتَّى يُسْئَلَ عَنْ عُمْرِهِ فِيمَ أَفْنَاهُ وَعَنْ عِلْمِهِ فِيمَ فَعَلَ وَعَنْ مَالِهِ مِنْ أَيْنَ اكْتَسَبَهُ وَفِيمَ أَنْفَقَهُ وَعَنْ جِسْمِهِ فِيمَ أَبْلاَ. رَوَاهُ التِّرْمِذِيُّ وَالدَّارِمِيُّ وَالْبَيْهَقِيُّ وَالطَّبَرَانِيُّ وَسَنَدُهُ صَحِيحٌ.\nАбу Барза Асламий розияллоҳу анҳу Расулуллоҳ соллаллоҳу алайҳи ва салламдан ривоят қилади: “Қиёмат куни банда умрини қандай (ишлар билан) ўтказгани, илмига қандай амал қилгани, молини қаердан топиб, қаерга сарфлагани, танасини қайси (ишларда) қаритгани ҳақида сўралмагунича икки қадами (олдинга) силжимайди” (Термизий, Доримий, Байҳақий, Табароний ривояти. Ҳадис санади саҳиҳ).\nОхиратда банда ҳисоб қилинадиган жойга келганида умрини қандай ўтказгани ҳақида сўралади: тоатда ўтказдими ёки маъсиятдами? Вақтини беҳуда ишларга сарфламадими?\nКейин илми ҳақида сўралади: билганига амал қилдими? Амални Аллоҳ розилиги учун бажардими ёки унга риё, сумъа аралашдими?\nКейин мол-дунё ҳақида сўралади: уни ҳалолдан топдими ёки ҳаромданми? Бойликни қайси йўлларга сарфлади: яхшиликками ёки исрофга, бидъат-хурофотларга, гуноҳ-маъсиятга ишлатдими?\nШундан сўнг танаси ҳақида сўралади: уни гуноҳ ишлар қилиб қаритдими ёки Аллоҳнинг тоатида чарчатдими? Белидан мадор, кўзидан нур қайси йўлда кетди? каби саволларга жавоб беради.\nعَنْ أَبِى هُرَيْرَةَ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهَ عَلَيْهِ وَسَلَّمَ: إِنَّ اللهَ يَرْضَى لَكُمْ ثَلاَثًا وَيَكْرَهُ لَكُمْ ثَلاَثًا فَيَرْضَى لَكُمْ أَنْ تَعْبُدُوهُ وَلاَ تُشْرِكُوا بِهِ شَيْئًا وَأَنْ تَعْتَصِمُوا بِحَبْلِ اللهِ جَمِيعًا وَلاَ تَفَرَّقُوا وَيَكْرَهُ لَكُمْ قِيلَ وَقَالَ وَكَثْرَةَ السَّؤَالِ وَإِضَاعَةِ الْمَالِ. رَوَاهُ الْبُخَارِيُّ وَمُسْلِمٌ وَاللَّفْظُ لَهُ وَالدَّارِمِيُّ وَابْنُ خُزَيْمَةَ وَابْنُ حِبَّانَ.\nАбу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: “Аллоҳ сизлар учун уч нарсага рози бўлади, уч нарсани ёқтирмайди. У Зот фақат Унинг Ўзига ибодат қилишингиздан, Унга бирон нарсани шерик қилмаслигингиздан, барчангиз Аллоҳнинг арқонидан маҳкам ушлашингиздан, ажралиб кетмаслигингиздан рози бўлади. (Аллоҳ) миш-мишларни, кўп савол беришни, мол зое қилинишини ёмон кўради” (Бухорий, Муслим, Доримий, Ибн Хузайма, Ибн Ҳиббон ривояти ).\nБу ривоятга кўра, Аллоҳ мол-мулкни ўринсиз жойларга сарфлашни, беҳуда ишлатишни хушламайди. Чунки Аллоҳ берган ҳар бир нарса, жумладан, ҳалол бойлик ҳам неъматдир. Аллоҳ бойлик бердими, уни яхшиликка, савобли ишларга сарфлайлик. Зеро, ҳар ишнинг ҳисоби бор. Охиратда бойлигимиз ҳақида ҳам сўраламиз.


ёшларимизни Ватанга муҳаббат, истиқлол ғояларига садоқат руҳида тарбиялашга хизмат қилади\nЮртимиз ёшларининг бахти кулган, истиқболи порлоқ. Уларнинг замонавий билимларни эгаллаши, ўзлари қизиққан соҳада меҳнат қилиши, истеъдодларини қўллаб-қувватлаш, рағбатлантириш давлатимиз сиёсатининг устувор йўналишига айланган.\nБундан қувонмай, фахрланмай, бугунги йигит-қизларга ҳавас қилмай бўладими?! Шу маънода, Президентимиз Шавкат Мирзиёевнинг кеча матбуотда эълон қилинган “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги Фармони бу йўналишдаги ишларни тубдан ўзгартиришга қаратилганлиги билан юксак аҳамият касб этади. Бинобарин, давлатимиз раҳбарининг “Камолот” ёшлар ижтимоий ҳаракатининг IV қурултойидаги нутқи нафақат эртамиз эгалари, шу билан бирга, мамлакатимизнинг ҳар бир фуқаросини руҳлантиргани, тўлқинлантиргани бежиз эмас. Бу нутқ замирида ёшларга нисбатан улкан меҳр мужассам, десак, асло муболаға бўлмайди.\nФармонга мувофиқ, ёшларга оид давлат сиёсатини изчил ва самарали амалга ошириш, навқирон авлод вакилларини ҳар томонлама қўллаб-қувватлаш, ҳуқуқ ва қонуний манфаатларини ҳимоя қилиш тизимини тубдан ислоҳ этиш мақсадида Ўзбекистон “Камолот” ёшлар ижтимоий ҳаракати негизида Ўзбекистон ёшлар иттифоқи ташкил қилинди. Мазкур иттифоқ ташкил топган кун — 30 июнь санаси эса мамлакатимизда “Ёшлар куни” сифатида нишонланади. Бинобарин, Ўзбекистон ёшлар иттифоқига 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси доирасидаги ислоҳотларда йигит-қизларимиз фаоллигини ошириш билан боғлиқ бир қатор янги ва муҳим вазифалар қўйилди.\nЎзбекистон ёшлар иттифоқи республикамизда ёшларга оид давлат сиёсатининг амалга оширилишида давлат органлари, нодавлат нотижорат ташкилотлари ва фуқаролик жамиятининг бошқа институтлари билан самарали ҳамкорликни таъминловчи, “Ёшлар — келажак бунёдкори” шиори остида профессионал фаолиятни амалга оширувчи тузилмага айлангани ҳам ҳар бир йигит-қизга улкан масъулият юклайди. Қолаверса, буюк давлат арбоби соҳибқирон Амир Темурнинг Ватанга садоқат, эл-юртни ардоқлаш, мардлик, фидойилик ва адолатпарварлик каби юксак фазилатлари эртамиз эгалари учун ўрнак бўлиб хизмат қилишини инобатга олиб, республиканинг барча ҳарбий академик лицейларига “Темурбеклар мактаби” номи берилиши шу азиз ва жонажон Ватанимизнинг ҳар бир фуқаросига ифтихор бахш этади.\nДавлатимиз раҳбари ташаббуси билан юртимизда турли соҳа ва тармоқларда юксак натижа ҳамда ютуқларга эришаётган йигитларни тақдирлаш мақсадида “Мард ўғлон” давлат мукофоти, шунингдек, ёшларга оид давлат сиёсатини амалга -ошириш, ўқиш, меҳнат ва жамоат ишларида ҳар томонлама фаол қатнашаётган йигит-қизларни тақдирлаш мақсадида “Келажак бунёдкори” медали таъсис этилиши ҳам навқирон фарзандларимизга бўлган эътиборнинг ёрқин намунасидир.\nАйниқса, республиканинг барча ҳарбий академик лицейларига “Темурбеклар мактаби” номи берилганидан, аввало, оддий бир фуқаро, қолаверса, бир ижодкор сифатида жуда қувондим. Негаки, бу дунёда касб кўп, ҳунар кўп. Айтишларича, уларнинг сони икки мингдан ошаркан. Йигит кишига энг ярашадигани, муносиби қайси? Бу саволга тўрт минг йил муқаддам ҳозирги Навоий вилоятидаги Сармишсой қояларига туширилган суратлардан жавоб топишимиз мумкин. Бизгача аниқ-тиниқ етиб келган минглаб петроглифлар орасида даранинг шундоққина кираверишидаги харсангга солинган, қўлида найза тутиб, шижоат, қатъият билан турган сарбоз сурати яққол ажралиб кўринади. Ушбу суратга мактабдаги тарих китобларида кўзингиз кўп тушган. Юқоридаги саволга мозийнинг синовлардан ўтган жавоби шу: йигит кишига энг ярашиқли касб-кор — Ватан ҳимояси, ҳарб ишидир! Қадим битиклардан келган йитмас ҳикматларда ҳам туғилган ерини асролмаган кимса ўз оиласини, ўз жонини, ўз келажагини сақлолмаслиги уқтирилади! Айни ҳақиқат халқимизнинг асрлар оша безавол яшаб келаётган мерганлик, кураш, кўпкари каби ўйинларига ҳам сингиб кетган. Зеро, ёвқур боболар келажак наслларни мард ва олижаноб, ўз юртини, ор-номусини ҳимоялашга қодир авлод сифатида тарбия-лашни бош мақсад, деб билган.\nКўп мингйиллик тажрибалар жам бўлган халқ ўйинларидаги жисмоний чиниқиш машқларини такомиллаштириб, услубий-илмий-тактик тизимга солиб берган буюк саркарда Амир Темур бобомиз қошида етти иқлим бош эгган. Жаҳоннинг манаман деган ҳарбий академиялари XXI аср тараққийсида туриб Темур бобомизнинг жанг санъатини дарслик сифатида жиддий ўрганаётгани бежиз эмас. Биз аждодимизнинг муносиб ворислари улуғ соҳибқирон жорий этган, дунёга дастуриламал бўлган тузуклардан кўпроқ ва хўброқ фойдаланишга ҳақлимиз ва бурчлимиз. Зеро, Амир Темур салтанатининг асоси бўлган “Куч — адолатда!” тамойили бугун ҳам бизни юксак ғалабаларга чорлаб турибди.\nЁшларимиз, умуман, халқимизнинг ҳаётида муҳим ўзгаришларга сабаб бўлган қурултойда Президентимиз Шавкат -Мирзиёевнинг маърузаси мамлакатимиз тараққиётининг навбатдаги тамал тошини қўйди: кўпгина ҳаётбахш таклиф ва тавсиялар қаторида бошланғич ҳарбий таълим муассасаларини “Темурбеклар мактаби” деб номлаш борасидаги мулоҳаза катта қувонч билан кутиб олинди. Чунки бу масканларга улуғ ном билан қутлуғ шаън қайтди. “Темурбеклар мактаби”да буюк халқим, азиз Ватаним деган чинакам мард ўғлонлар камол топади.\n— Тарихдан маълумки, Амир Темур ўз ўғилларига, набираларига танлаб-танлаб, ҳар томонлама чуқур ўйлаб исм қўйган, — дейди Яшнобод туманидаги “Темурбеклар мактаби” директори ўринбосари, подполковник Қамбарали Азизов. — Исм — қисматдир, деган гап азалдан халқимиз орасида машҳур. Шу маънода бизга жуда катта шараф ва мажбурият юкланди. “Темурбеклар мактаби” устозларию тингловчилари бошқалардан бир қадам олдинда юришга, бу билан Олий Бош Қўмондонимиз — Президентимиз ишончини оқлашга масъулмиз. Худди шундай фикрлар мамлакатимиздаги бошқа ҳарбий таълим муассасалари, Мудофаа вазирлиги ҳузуридаги Жамоатчилик кенгашининг минтақавий бўлинмалари фаолларининг жойлардаги халқ билан мулоқотларида ҳам қайта-қайта таъкидланаяпти. Каттаю кичикнинг азму қарори битта: Темурбекка хос шижоат билан туну кун раият фароғати йўлида хизмат қилаётган Йўлбошчига сидқидилдан эргашамиз!\nБинобарин, жўшқин ва изчил ислоҳотларнинг туб моҳиятида юртимиз тинчлиги, халқимиз фаровонлиги, одамларнинг розилиги мужассамдир.\nМудофаа вазирлиги ҳузуридаги Жамоатчилик кенгаши раиси.\nМазкур рукндаги бошқа мақолалар: « Ватанга дахлдорлик туйғуси\tСаккиз ойлик ўқиш, доимий иш »


Мич Элбом. Моррининг сешанба дарслари | www.ziyouz.uz\nБош саҳифа Жаҳон насри онлайн антологиясиМич Элбом (1958; АҚШ)Мич Элбом. Моррининг сешанба дарслари\nКекса профессорим ҳаётининг сўнгги дарслари унинг уйида, у миттигина ҳибискус бутасининг пушти барглари тўкилишини томоша қилиши мумкин бўлган кабинет деразаси ёнида, ҳафтада бир марта ўтиларди. Синф сешанба кунлари йиғиларди. Дарс нонуштадан кейин бошланарди. Фанимиз “Ҳаёт мазмуни” деб аталарди. Унда профессор бошдан кечирган ҳаётий сабоқлар ўқитиларди.\nБаҳо қўйилмасди, лекин ҳар ҳафта оғзаки имтиҳонлар олинарди. Сиздан саволларга жавоб беришингиз ва ўзингиз ҳам саволлар тузишингиз талаб этиларди. Ўқтин-ўқтин профессорнинг бошини кўтариб, ёстиққа қулайроқ жойлаштириш ёки тушиб кетган кўзойнагини бурнининг устига яхшироқ қўндириш каби жисмоний машқларни ҳам бажаришга тўғри келарди. Хайрлашув чоғида уни ўпиб қўйиш орқали қўшимча балл ишлаб олиш мумкин эди.\nҲеч қандай ўқув қўлланмаларидан фойдаланилмаса-да, муҳаббат, иш, жамият, оила, кексайиш, кечиримлилик ва ниҳоят, ўлим каби кўплаб мавзулар муҳокама қилинарди. Сўнгги маъруза лўндагина, бор-йўғи бир нечта сўздан иборат бўлди.\nБитирув оқшоми ўрнига дафн маросими ўтказилди.\nЯкуний назорат имтиҳонлари олинмаса-да, берилган сабоқлар хусусида узун мақола ёзиш талаб этиларди. Қуйида ўша мақола билан танишасиз.\nКекса профессорим ҳаётининг сўнгги дарсларида бор-йўғи бир нафар талаба қатнашганди.\nЎша талаба мен эдим.\n1979 йилнинг кеч баҳори, иссиқ ва дим шанба оқшоми. Юзлаб талабалар бош кампуснинг майсазорига қатор қилиб терилган йиғма ёғоч курсиларда ёнма-ён ўтирибмиз. Мовий нейлон ридоларни кийиб олганмиз. Узундан-узоқ нутқларни сабрсизлик билан тинглаймиз. Маросим якунлангач, бош кийимларимизни осмонга улоқтиришимиз билан расман олийгоҳ – Массачусетс штати Уолтҳам шаҳри Брандейс университетининг охирги босқич битирувчиларига айланамиз. Кўпчилигимиз учун ҳозиргина болалик даври ўз ниҳоясига етди.\nМаросимдан кейин севимли профессорим Морри Шварсни топиб, уни ота-онам билан таништираман. У, гўёки кучли шамол исталган пайтда осмонга учириб кетадигандек, майда қадамлар билан юрадиган кичик жуссали киши. Битирув оқшоми ридосида у инжил пайғамбари ва Мавлуд элфи қиёфалари қоришмасидан ҳосил бўлган кўринишда эди. Унинг кўзлари кўкиш-яшил рангда, сийраклашиб бораётган кумушранг сочлари пешонасига тушиб турар, қулоқлари катта, бурни учбурчак шаклга эга, тутам-тутам қошлари эса оқара бошлаган. Тишлари эгри, пастки тишлари, гўёки кимдир мушти билан уларни ичкарига киргизиб юборгандек орқа томонга қийшайганлигига қарамасдан, у кулганда, ўзингизни унга ер юзидаги илк ҳазилни айтиб бергандек ҳис қиласиз.\nУ ота-онамга унинг барча дарсларига қолдирмай қатнашганимни айтади. “Ажойиб ўғлингиз бор, бошқаларга ўхшамайди”, — дейди профессорим уларга. Уялганимдан ерга қарайман. Кетишимиздан олдин профессорга аталган совғамни бераман: олд томонига профессор исм-шарифининг бош ҳарфлари туширилган жигарранг портфель. Совғани бир кун олдин савдо марказидан харид қилганман. Профессорни унутиб юборишни хоҳламасдим. Балки у мени унутишини хоҳламагандирман.\n“Мич, сен яхши инсонсан”, — дейди у, портфелни мамнуният билан кўздан кечираркан. Кейин у мени бағрига босади. Белимда унинг нимжон қўлларини ҳис қиламан. Бўйим уникидан новчароқ бўлгани сабабли у мени бағрига босганда, ўзимни ғалати, ундан каттароқ сезаман, гўёки мен ота, у эса фарзандимдек туюлади. У мендан хабарлашиб турасанми деб сўрайди, мен ҳеч иккиланмасдан: “Албатта”, — деб жавоб қайтараман.\nУ орқага тисарилганда, кўзлари ёшланганини кўраман.\nКитобни тўлиқ ҳолда сақлаб олинг (кирилл ва лотин алифбосида)\n← Аввалги Аввалги Антон Чехов. Қийшиқ ойна (ҳикоя)\nКейинги → Кейинги: Максим Горький. Егор Буличов ва бошқалар (драма)


Сайёрамизнинг шимолий масжиди. Унинг Ўзбекистонга қандай алоқаси бор?\nLifestyle 17:59 / 18.01.2019 59257\nРоссиянинг шимолий ва маданий пойтахти – Санкт-Петербургнинг Кронверк проспектида, Приморский метро бекати яқинида мовий гумбазлари ва миноралари кўкка қадалган шарқона меъморий обидани кўрган ҳар бир ўзбекистонлик меҳмон беихтиёр ҳайратга тушади. Самарқанд-у, Бухородаги сингари тарихий обидаларни ёдга солувчи бу иншоот қачон ва нима мақсадда қурилган? Уни ким қурган? Нега у айнан бизнинг қадим шаҳарларимиздаги иморатларни ёдга солади?\nБу ўхшашлик бежиз эмас\nБу шарқона услубдаги гўзал бино 2008 йилгача Санкт-Петербургдаги ягона,дунёнинг энг шимолий нуқтадаги масжиди, деб қаралган. Унинг мовий гумбази ва миноралари Нева дарёси соҳилидан ҳам бемалол кўриниб туради. Янада ҳайратланарлиси, бу гумбаз Самарқанддаги Амир Темур мақбарасининг гумбази билан деярли бир хил. Бу ўхшашлик ҳам бежиз эмас, деб ёзади Рустам Жабборов «Даракчи» газетасида эълон қилинган мақоласида.\nМаълумки, XIX асрнинг охирларига келиб, шаҳарда мусулмонлар сони анча ортган бўлса-да, у ерда бирорта масжид бўлмаган. Шу боис Санкт-Петербург мусулмонлари масжид қуриш учун маблағ тўплашга киришади. Бироқ шаҳардаги айрим маҳаллий амалдорлар бу ишга жиддий қаршилик кўрсатишади. Зарур маблағ тезликда йиғилавермайди Тўпланган пул ҳатто масжид қурилиши учун ер сотиб олишга ҳам етмайди.\nАна шундай пайтда, Петербург билан яқин алоқалар ўрнатишга уриниб келган Бухоро амири Сайид Абдулаҳадхон (1859-1910) бундан хабар топади ва ўз хазинасидан масжид қурилиши учун ер сотиб олишга катта миқдорда маблағ ажратади. Шу тариқа мазкур масжид қурилиши бошланади. 1910 йил 3 февраль куни шахсан амир Абдулаҳадхон иштирокида масжиднинг биринчи ғишти қўйилади. Аммо масжид ишга туширилган кунни кўриш амирга насиб этмайди. У 1910 йилнинг 26 ноябрида оламдан ўтади.\nБироқ масжид қурилиши тўхтамайди. 1913 йилнинг 22 февралида масжид тантанали очилади. Унда отасининг ўрнига тахтга ўтирган ҳукмдор, Бухоронинг сўнгги амири Саид Олимхон билан бирга Хива хони Асфандиёрхон ҳам иштирок этган. Қизиғи шундаки, бугунги мамлакатимиз ҳудудидан жой олган икки қўшни давлат ҳукмдорлари фақат ана шу воқеа муносабати билан айнан Санкт-Петербургда учрашишган экан.\n«Мен бу шаҳарни кўрганим йўқ»\nМасжид ўзининг бир асрдан кўпроқ тарихи давомида кўплаб нохуш воқеаларни бошдан кечирди. Совет даврининг даҳриёна сиёсати ҳукм сурган йилларда шаҳар ижроия ҳокимияти қарори билан масжид ёпиб қўйилади.\nЎтган асрнинг 60-йилларида Индонезия Президенти доктор Аҳмад Сукарно Санкт-Петербургга қилган ташрифи асносида яқин атрофдаги йўлдан кетаётиб, масжид гумбази ва минораларини кўриб қолади.\n«Бу ерда масжид кўрдим, мени ўша ерга олиб боринглар», – деб илтимос қилади. Аммо совет расмийлари олий мартабали меҳмонни бу қутлуғ даргоҳга олиб боришмайди. Бундан ранжиган меҳмон фақат энг зарур учрашувларнигина ўтказиб, дарҳол Москвага қайтади. «Сизга Ленинград ёқдими?», – деб сўрашганида, «Мен бу шаҳарни кўрганим йўқ», –дея мужмал жавоб қайтариб, ватанига қайтиб кетган.\nШаҳар мусулмонларининг қайта-қайта мурожаатларидан сўнг 1974 йилда масжид уларга қайтариб берилади. Жомеъ масжиди ўтган давр мобайнида бир неча бор таъмирланади. Бугунги кунда бу иншоот Санкт-Петербургнинг ноёб тарихий обидаларидан бири сифатида давлат ҳимоясига олинган.\n11:00 / 22.05.2020 48849


Филиппин президенти канадалик ҳамкасбига "жўнаб қолишни маслаҳат қилди»Haqida.net\nHome Dunyo Филиппин президенти канадалик ҳамкасбига “жўнаб қолишни маслаҳат қилди»\nФилиппин президенти канадалик ҳамкасбига “жўнаб қолишни маслаҳат қилди»\nФилиппин президенти Родриго Дутерте мамлакатида инсон ҳуқуқларига амал қилиниши масалаларига хорижий сиёсатчиларнинг аралашувига йўл қўйиб бўлмаслигини айтди. У бу ҳақда 14 ноябрда якунланган АСЕАН давлатларининг 31-саммити натижаларига бағишланган матбуот анжуманда айтиб ўтди.\nАввалроқ эса саммитда иштирок этган Канада бош вазири Жастин Трюдо Дутерте билан суҳбатда Филиппин ҳукумати гиёҳфандфурушларга қарши курашда қўллаётган услублар бўйича хавотир билдиргани ва инсон ҳуқуқлари масалаларини кўтарганини маълум қилган.\n“Мен Филиппин халқи томондан сайланганман. Мен фақат Филиппин халқи олдида жавоб бераман. Мен филиппинлик фермерлар ва балиқчилар олдида жавоб бераман, уларга нима учун шундайлигини сабр-тоқат билан тушунтираман, бироқ хорижликка мени сўроқ қилишига йўл бермайман. Жўнаб қолсин ҳаммаси”, деб айтган Дутерте Канада бош вазири билан суҳбатига изоҳ бериш илтимосига жавобан.\n“Мен ҳеч нарсани тушунтирмайман, бу мен учун ҳақоратдир”, деб айтган Дутерте ва аниқ исмларни келтирмаган.\nФилиппин етакчиси унинг давлатида гиёҳванд модда тарқатувчи исталган одамни ўлдиришини қўшимча қилган.\nГолларга бой ўртоқлик ўйинида Нигерия Аргентинани янчди


Янги ҳафтада мамлакатимизда қандай об-ҳаво кузатилади? - Darakchi\nЯнги ҳафтада мамлакатимизда қандай об-ҳаво кузатилади?\nЖАМИЯТ 27.01.2019, 20:03\nРеспублика Гидрометеорология маркази 29 январдан 1 февралгача бўлган об-ҳаво маълумотини тақдим этди. Унда қайд этилишича, 29 январдан бошлаб мамлакатимизда ёғингарчиликлар кузатилади\nҲаво ўзгариб туради, 29-30 январда баъзи жойларда ёмғир ёғади. 31-январ-1 феврал кунлари ёғингарчилик кузатилмайди.\nШарқий шамол йўналишини ўзгартириб, ғарбдан 7-12 м/с тезликда эсади, 28-29 январда 15-20 м/с кучаяди. Ҳарорат 29 январда кечаси 2-7 даража совуқ, кундузи 7-12 даража илиқ, 30 январда кечаси ва кундузи 0-5 даража илиқ, 31 январда кечаси 3 даража совуқ 2 даража илиқ, кундузи 0-5 даража илиқ, 1 февралда кечаси 0-5 даража совуқ, кундузи 0-5 даража илиқ бўлади.\nҲаво ўзгариб туради, 29-30 январда баъзи жойларда ёмғир ёғади. 31-январ-1 феврал кунлари ёғингарчилик кузатилмайди. Шарқий шамол йўналишини ўзгартириб, ғарбдан 7-12 м/с тезликда эсади, 28-30 январда 15-20 м/с кучаяди. Ҳарорат 29 январда кечаси 5-10 даража илиқ, кундузи 10-15 даража илиқ, 30 январда кечаси ва кундузи 10-15 даража илиқ, 31 январ-1 феврал кунлари кечаси 3 даража совуқ билан 2 даража илиқ атрофидаги ҳарорат кузатилади.\nТОШКЕНТ ВА СИРДАРЁ ВИЛОЯТЛАРИ\nҲаво ўзгариб туради, 29 январ ва 1 феврал кунлари ёғингарчилик кузатилмайди. 29-30 январда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 29-30 январда 15-20 м/с кучаяди. Ҳарорат 29 январда кечаси 3-8 даража илиқ, кундузи 10-15 даража илиқ, 30 январда кечаси 3-8 даража илиқ, кундузи 7-12о илиқ, 31 январда кечаси 0-5 даража илиқ, кундузи 5-10 даража илиқ, 1 февралда кечаси 2даража совуқ 3 даража илиқ , кундузи 5-10 даража илиқ бўлади.\nСАМАРҚАНД ВА ЖИЗЗАХ ВИЛОЯТЛАРИ\nҲаво ўзгариб туради, 29-31 январда баъзи жойларда ёмғир ёғади. 1 феврал куни ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 29-30 январда 15-20 м/с кучаяди. Ҳарорат 29 январда кечаси 3-8 даража илиқ, кундузи 10-15 даража илиқ, 30 январда кечаси 3-8 даража илиқ, кундузи 7-12 даража илиқ, 31 январда кечаси 0-5 даража илиқ, кундузи 5-10 даража илиқ, 1 февралда кечаси 2 даража совуқ -3 даража илиқ, кундузи 5-10 даража илиқ бўлади.\nҲаво ўзгариб туради, 29-31 январда баъзи жойларда ёмғир ёғади. 1 февралда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 29-30 январда 15-20 м/с кучаяди. Ҳарорат 29 январда кечаси 5-10 даража илиқ, кундузи 10-15 даража илиқ, 30 январда кечаси 5-10 даража илиқ, кундузи 7-12 даража илиқ, 31 январ—1 феврал кунлари кечаси 0-5 даража илиқ, кундузи 7-12 даража илиқ бўлади.\nҲаво ўзгариб туради, 29 январ ва 1 феврал кунлари ёғингарчилик кутилмайди. 30-31 январда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 29-30 январда 15-20 м/с кучаяди. Ҳарорат 29 январда кечаси 2 даража совуқ -3 даража илиқ, 30 январ-1 февралда кечаси кечаси 0-5 даража илиқ, кундузи 5-10 даража илиқ бўлади.\nҲаво ўзгариб туради, 29-31 январда вақти-вақти билан ёғингарчиликлар (ёмғир, қор) бўлади. 30-31 январ кунлари баъзи жойларда кучли ёғингарчиликлар кузатилади. Шарқий шамол йўналишини ўзгартириб, ғарбдан 7-12 м/с тезликда эсади, 29-30 январда 15-20 м/с кучаяди. Ҳарорат 29-31 январда кечаси 2 даража совуқ -3 даража илиқ, 1 февралда 2-7 даража совуқ, 29 январ кундузи 3-8 даража илиқ, 30 январ-1 феврал кунлари кундузи 2 даража совуқ, кечаси -3 даража илиқ бўлади.\nНаманган шаҳри ва яна 2 туманда 2 кун ичимлик суви таъминоти тўхтатилади\nСирдарё вилояти Молия бош бошқармаси маъмурий биноси ёниб кетди


Маҳорат мактаби: “АГАР БОШ МУҲАРРИР БЎЛСАМ…” - Уч илдиз\nМаҳорат мактаби: “АГАР БОШ МУҲАРРИР БЎЛСАМ…”\nby Тўлқин Эшбек · 19.11.2014\nМирзо Улуғбек номидаги Ўзбекистон Миллий университети Журналистика факультети талабалари билан “Агар бош муҳаррир бўлсам” деган мавзуда давра суҳбати ўтказилди.\nБугун орзулар оғушида юрган талаба эртага таҳририятларда масъул лавозимларда ишласа, қандоқ йўл тутган бўларди? Миллий журналистикамиз тараққиётига қандоқ ҳисса қўшарди?\nБу борада айрим талабаларнинг теран фикрларини қоғозга туширдик.\n– Оммавий ахборот воситалари орасида газета энг кўп таҳлилий мақолалар ёритиши билан ажралиб туради. Газетхон хабар ва мақолаларни бафуржа таҳлил қилиб, мушоҳада элагидан ўтказиб ўқиш имконига эга бўлади. Бу жараёнда у зарур ахборотга эга бўлиш билан бир қаторда маданий хордиқ чиқариши ҳам табиий. Келгусида мен қайсики нашрга масъул бўлсам, аудиторияни қизиқтирган мавзуларга жиддий эътибор қаратардим. Аввало газетхонлар кутган энг долзарб мавзулар, муаммолар ва уларнинг ечимлари ҳақида таҳлилий мақолаларни кенгроқ ёритар эдим. Бадиий, кўнгилочар мавзулар ҳам четда қолмасди. Негаки, у газетхонлар эътиборини кўпроқ жалб этади. Газетани имкон қадар “Маърифат”, “Даракчи” сингари кўп саҳифали қилиб чиқаришга ва ҳар бир саҳифада турли соҳаларга оид мавзуларни қамраб олишга муваффақ бўлардим.\n– Журналист ҳаётнинг қийин синовларидан қочмай, турфа муаммолар ечимини қалами билан ижобий ҳал этиши мақсадга мувофиқ, деб биламан. Кўп муаммоларни айтиш осон-у улар ҳақида рисоласини келтириб ёзиш, бу жараёнда фактларни аниқлаш, исботлаш, қонун доирасида иш тутиш, ниҳоят, таҳлил қилиб қоғозга тушириш жараёнлари айтишгагина осон. Мен шундай мураккаб ишнинг уддасидан чиқаётган устоз журналистларга ҳавас қиламан. Севимли газетам – “Оила ва жамият”нинг ҳар бир сонини эътибор билан кузатиб бораман. Оиладек нозик ва поёнсиз мавзуларни шу қадар ўқишли қилиб ёритаётган устозлардан кўп маҳорат сирларини ўрганиш мумкин. Шундай нашрга масъул бўлсам, оила борасидаги миллий ва асл қадриятларга оид мавзуларга янада кўпроқ эътибор қаратар эдим…\n– “Ҳуррият” газетаси бўлғуси журналистлар учун ўзига хос амалиёт мактаби, десак арзийди. Ундаги ибратомуз мақолалар, суратлар, сарлавҳалар, рукнлар ҳақида кўп ижобий фикрлар айтишимиз мумкин. Баҳс тариқасида айрим таклифларимни билдирмоқчиман. Газетанинг шу йил 42-сонида Ўқитувчилар ва мураббийлар кунига бағишланган мавзулар алоҳида ўрин эгаллаган. Бу мавзудаги мақолалар кетма-кет жойлаштирилганида мақсадга мувофиқ бўларди. Реклама саҳифаси сўнгги бетда берилганида, “Дунё сиёсати” газета сҳифаларининг ўртароғида жойлаштирилганида газетхонлар дидига янада мосроқ бўлармиди, деган фикрдаман.\nМаънавият инсонни яхшиликка етаклайди. Бу мавзуга кенгроқ ўрин берилиши мақсадга мувофиқдир. “Ғарбга тақлид қилиш ўринлими?” сарлавҳали мақолада кўтарилган муаммо ғоят долзарб. Уни “Муҳокама учун мавзу” рукни билан баҳс-мунозара тарзида давом эттирилса фойдадан ҳоли бўлмасди.\n– Ҳар бир нашр ё муҳарририятнинг номи худди инсон исмидек пурмаъно, жарангдор бўлишини истардим. Шу нуқтаи назардан “Ўзбекистон” телерадиоканалидаги “Ижтимоий-сиёсий ва социал-иқтисодий эшиттиришлар” муҳарририятининг номини сал ўзгартириш керак, деган фикрдаман. Чунки, радио студияларига ташриф буюрган кишилар аввало хона пештоқидаги ёзувга қарайди. Ахир, “ижтимоий” ва “социал” (яъни, жамият) сўзлари синоним эмасми?\nДемоқчиманки, муҳарририят номи эшиттиришлар мавзусга мос, ихчам ва халқона тилда лўндагина бўлса.\n– Айрим ёш журналистларнинг бирор мавзуга қўл урмасдан туриб “цензура бор” дея оғиз кўпиртиришини сира ҳазм қила олмайман. Қани ўша цензура? Ахир, маҳоратли журналистлар энг долзарб мавзуларни ҳам ёритшяпти-ку! Чамаси, бирор мавзуни эплаб ёза олмайдиганларга бу бир баҳона. Буни мен “НТТ” телеканалида амалиёт ўтаганимда англаб етдим. Чор-су бозори ҳудудидаги ерости йўлакларидаги муаммолар ҳақида тайёрлаган танқидий лавҳамиз эфирда берилгач, томошабинларда катта қизиқиш уйғонган.\n– “Даракчи” газетасида турли соҳаларга оид қизиқарли мақолалар берилмоқда. Дизайни ҳам жуда яхши. Мамлакатимизда энг кўп нусхада чоп этиладиган бу нашрда ижтимоий-иқтисодий мавзулар ҳам кенгроқ ёритилса нур устига аъло нур бўларди.\n– “Орият-доно” радиосининг мухлислари кўп. Уни янада қизиқарли мавзулар билан бойитиш зарур. Радионинг имкониятлари кўплигини яхши биламиз. Энг муҳими, тингловчилар дидига мос эшиттиришлар бериб бориш лозим. Бевосита мулоқотлар кўпчиликда қизиқиш уйғотади.\n– “Постда” газетасида турли мавзуларга кенг ўрин берилади. Менга айниқса, “Сиз кутган учрашув”, “Ташаббус”, “Спорт”, “Маърифат дарси”, “Турмуш чорраҳаларида” рукни остида бериладиган мақолалар жуда ёқади. Келгусида шу газетага бош муҳаррир бўлиб қолсам, “Маънолар хазинаси” саҳифасини ташкил этардим. Бу саҳифада ибратли мақоллар, маталлар ва маънавий хазинамизни бойитишга хизмат қиладиган бошқа мавзулар кенг ёритилар эди.\n– “Заковат” кўрсатувига бош муҳаррир бўлиб қолсам, саволлар сонини кўпайтирар эдим. Томошабинлар учун ўриндиқлар ҳам ташкил этардим. Очиғи, бу кўрсатув анча яхши, мукаммал дейиш мумкин. Унга ортиқча ўзгартириш киритишга ҳожат йўқ. “Заковат” анча ҳаққонийлиги билан бошқа кўрсатувлардан ажралиб туради.\n– Болалигимда “Оқшом эртаклари” кўрсатувини севиб томоша қилардим. Соат 20.00 да эфирга узатиладиган бу кўрсатувда мультфилм қаҳрамонларига монанд ишланган қўғирчоқлар билан бирга ширинсухан бошловчилар, фариштадек бувижонлар, доно бувалар турли эртаклар айтишиб, хушнуд этишарди. Улардан ўзимизча хулоса чиқариб, ширин уйқуга кетардик. Ҳозир бу кўрсатувнинг номи ҳам, эфир вақти ҳам ўзгарган. Яъни, “Эртаклар – яхшиликка етаклар” номи билан соат 17.00 да эфирга узатилмоқда. Бу вақт болалар ва ўсмирларнинг телевизор кўришлари учун унчалик қулай пайт эмас. Келгусида улғайиб, “Ўзбекистон” телерадиоканалида бош муҳаррир бўлсам, ана шу кўрсатувнинг номи ва эфир вақтини тўғрилардим. Уни ранг-баранг мавзулар билан бойитардим. Эфир вақтини ҳам ўн дақиқадан ўттиз дақиқага узайтириш масаласини ҳал этардим. Чунки, болакайлар учун бу вақт камдек туюлади. Бу борада мутахассислар билан ҳам маслаҳатлашиш мақсадга мувофиқ деб биламан.\n– Телевидение, радио ё газетанинг мавқеи уларнинг халқ орасига қанчалик кириб боргани билан белгиланади. Бу кўрсатувлар, эшиттиришлар ва мақолаларнинг қанчалик қизиқарли, ҳаққоний, савияси юксаклигига боғлиқдир. “Давр” информацион кўрсатувида юртимизда юз бераётган ўзгаришлар, хориж хабарлари атрофлича ёритилади. Бироқ, бутун мамлакатимиз миқёсида жуда кўп ижобий ишлар амалга оширилмоқда. Уларнинг барчасини бу кўрсатув қамраб олиши қийин. Агар келгусида мен телевидениеда бош муҳаррир бўлиб қолсам, сиёсий кўрсатувларга кўпроқ эътибор қаратиш ниятидаман.\n– Бир ҳақиқатни тан олиш керакки, замонамиз ёшларининг кўпчилиги сиёсий, ҳуқуқий, иқтисодий мавзуларга қизиқиш билан қарасаларда, уларнинг ҳаётини завқ-шавқ, ўйин-кулги ва қувончли воқеаларсиз тасаввур этиб бўлмайди. Буларсиз ҳаёт зерикарли туюлади гўё. Шу боисдан мен ОАВ орасида энг оммабоп ҳисобланган радиоэшиттиришларини тайёрлашда ёшларбоп эшиттиришлар, бевосита мулоқотлар, қизиқарли янгиликларга кўпроқ эътибор қаратиш тарафдориман. Бу эшиттиришлар савияси юқори даражада бўлишига ҳам эришиш зарур. Келгусида республикамиз радиосида масъул лавозимда ишлаш насиб этса, ана шундай эшиттиришлар доимий эътиборимда бўлади.\n– Устозлардан бир гап эшитгандим: журналист балиққа ўхшаши керак. Бошидан тутса, думи билан, думидан ушласа, бошидан сирғалиб чиқиб кетиши лозим. Яъни, муаммолар гирдобида қолиб кетмаслиги керак. Имкон қадар ҳаёт ҳақиқатини ёритиши зарур. Ҳозирда баъзи реклама роликлари зерикарли. Келгусида телевидениеда масъул вазифада ишласам, рекламаларни оммабопроқ қилиб ёритар эдим.\n– Ҳар бир кўрсатувни эътибор билан кузатаман. Улар ортида қанча журналистларнинг машаққатли меҳнатлари борлигини ҳис этаман. Шу боисдан мен бирор кўрсатувни ёмон дейишни истамайман. Нур қидирганга нурли кўрсатувларимиз кўплигини алоҳида таъкидламоқчиман. Бироқ, баъзи бошловчилар соф ўзбек тилида гапиришни унутиб қўяётганга ўхшайди. Миллионлаб миллатдошларимиз эътибор билан тинглайдиган эфирда тил ва нутқ маданиятига жиддий эътибор қаратиш зарур.\n– “Шифо” газетасини мунтазам ўқиб бораман. Унда турли касалликлар ва уларнинг давоси ҳақида қизиқарли материаллар кенг ёритилади. Модомики, тиббиётга оид мақола ёки маълумотми, уни оммабопроқ тилда ёритишса, мақсадга мувофиқроқ бўларди.\n– “Бекат” кўрсатувининг мухлисиман. Кўрсатув менга жуда манзур бўлмоқда. Айрим жузъий камчилиги ҳақида ҳам очиқ айтмоқчиман. Унга тегишли анонсда бекат лавҳаси берилади. Лавҳада бир чиройли аёл ва хушбичим йигит ёмғир саҳнасида тасвирланган. Билишимча, бу лавҳа яширин камера воситасида суратга олинган. Бир-бирига нотаниш кимсалар автобус кутишаётган экан. Аммо суратга шундай қойилмақом қилиб олинганки, экранда улар гўё севишганларга ўхшаб кўринади. Оқибатда, ҳалиги аёлнинг оиласи бузилиб кетган… Кўрсатув ҳам, бошқа саъй-ҳаракатларимиз ҳам яхшилика, оилалар бахти ва фаровонлигига хизмат қилиши керак. Келгусида тележурналист бўлиб етишсам, мен ана шундай эзгу йўлдан бораман.\n– Телевидениеда “Ёшлар” канали кўрсатувлари мухлислари сони тобора ортиб бормоқда. Биз бўлғуси тележурналистлар учун унинг ибратли жиҳатлари талайгина. Биргина таклифим, ҳозирги кунда беҳаё лавҳалари кўп Туркия сериалларининг ўрнига ўзимизнинг миллий сериалларни кўпроқ берса мақсадга мувофиқ бўларди.\n– Ҳозирги кунда айрим ёш журналистларнинг эринчоқлиги мени ташвишга солади. Интернет баъзиларни “Тайёрга айёр” қилиб қўймаяптими? Газета саҳифаларига назар солсангиз, “интернет хабарлари” кўп жойни эгаллаяпти…\n– Миллий телевидениемиз ютуқлари ҳақида кўп гапириш мумкин. Теледастурлардан ёшлар тарбиясига салбий таъсир етувчи ва миллий қадриятларимизга ёт кўрсатувлар ҳам ўрин олаётгани афсусланарлидир. Келгусида тележурналист бўлсам, элимизга маънавий озиқ берадиган кўрсатувларни кўпроқ тайёрлар эдим.\n– Мунозарали, баҳсли материаллар оммани доимо ўзига жалб этади. Келгусида қайсики нашрга бош муҳаррир бўлсам, жамоатчиликнинг хилма-хил фикрларини кенг ёритишга ҳаракат қилардим. Ҳақиқат – баҳсларда туғилишини ўз газетам орқали намойиш этардим.\n– Ўқиб-ўрганиб, тажриба тўплаб келгусида ОАВ соҳасида мустақил лойиҳалар устида ишлаш насиб этса, аввало босма нашрларнинг дизайни, полиграфик ижросига алоҳида эътибор берардим. Зотан, бизнинг меҳнаткаш миллатимиз ҳам исми жисмига монанд чиройли кўринишдаги, жозибадор нашрларни ўқийдиган вақт келди. Мамлакатимиз раҳбари Ислом Абдуғаниевич Каримов ўз табрикларида таъкидлаган-ларидек, “…1300 дан ортиқ матбаа корхонасининг моддий-техник базаси мустаҳкамланиб, маҳсулот сифати юксалиб бораётгани, ҳеч шубҳасиз, истиқлол йилларида мамлакатимиз бу соҳада катта тараққиёт йўлини босиб ўтганидан далолат бреади”.\nҲақиқатан ҳам, бугунги кунда “Жаннат макон”, “Бела-терра”, “Мегаполис» каби журналларни қўлингга олсанг завқинг келади…\n– Келгусида қайсики телекўрсатувда масъул лавозимда фаолият кўрсатиш насиб этса, биринчи галда атрофимга энг истеъдодли ёшларни, тажрибали журналистларни тўплардим. Улар билан баҳамжиҳат шундоқ кўрсатувлар тайёрлар эдимки, телетомошабинлар мириқиб томоша қиладиган ва катта маънавий озиқ оладиган бўлишига эришмоқ учун изланардим. Кўрсатувларимиз асосан Ватан тараққиёти, халқ фаровонлиги, юрт осойишталиги, азалий дўстлик ришталарининг янада мустаҳкамланиши учун хизмат қиларди.\n– Мен бу мавзуга қўшимча бошқа фикрим билан ўртоқлашмоқчиман. Яъни, миллий киноларимиз хусусида кўп баҳс-мунозаралар бўлмоқда. Албатта, миллий киноларимизнинг ютуқлари ўзларига яраша. Улар мавзу, сюжет, жанрлар ўзига хослиги билан ажралиб туради. Кинофильмлар яратишда ўзига хос рақобат пайдо бўлмоқда. Бу эса кино санъатимиз янада ривожланишига хизмат қилади. Бироқ, сўнгги пайтларда баъзи фильмларда оғриқлироқ ҳолатлар ҳам кузатилмоқда Яъни, қаҳрамонларнинг ўзаро сўзлашувларида адабий тил нормаларига деярли риоя этилмаяпти. Баъзи сўзларнинг ҳатто қўпол равишда бузиб ишлатилиши томошабинларнинг ғашига тегмоқда…\nБу гап ҳамма фильмларга тегишли эмас, албатта. Чунки, томошабинлар эътиборини қозонаётган ажойиб фильмларимиз ҳам талайгина. Уларни мароқ билан томоша қилганлар маънавий озиқ олади.\nҲар қандай фильм, у қандай бўлишидан қатъи назар омма учун яратилади. Демак, ўз-ўзидан маълумки, ҳаммага бирдек тушунарли ўзбек адабий тилида яратилиши зарур! Айрим фильмларда шевага хос сўзлар меъёридан ошиб кетмоқда. Узр, баъзан шундай жумлалар ишлатиладики, уларни фақат ўша маҳалладагилар тушуниши мумкин. Масалан, бир фильмда қаҳрамонлардан бири: “хў харип!” деса, бошқасида “бўт қат?” деб сўрайди. “Фантомас” фильми ўзбек тилига таржима қилингани қанчалик яхши бўлган бўлса, фильм қаҳрамони – комиссар Жукка овоз берган севимли актёримизнинг “портлатди” деган сўзни – “пўртиллатди” деб айтиши ҳам кулгили, ҳам аянчли эшитилади. Фантомаси тушмагур портлатиб қочаверади, комиссар Жук “пўртиллатди!” деб қувлайверади…\nФильм ижодкорлари айниқса тилга эътибор қаратсалар нур устига аъло нур бўларди…\n– Мен ҳам она тилимизда “оммалашиб” кетаётган айрим қусурлар ҳақида сўз юритмоқчиман. Қатрада қуёш акс этганидек, инсоннинг бутун қиёфаси, маънавий дунёси, характери, дунёқараши у сўзлаган нутқида акс этади. Мухтасар қилиб айтганда, сўз – инсон зийнатидир.\nШундай экан, ҳар бир сўзни ўз ўрнида, ўз маъносида ишлата билмоқ жоиз. Лекин, ҳар бир тилда бўлганидек, она тилимизда ҳам вульгаризм, варваризм, жаргонизм каби бир қатор салбий қусурлар мавжуддирки, бу тилимизни оқ қоғоз юзидаги сиёҳ томчисидек хунук ва беўхшов кўрсатмоқда. Сўнгги йилларда тилимизда аллақандай жаргонлар, ғайритабиий иборалар, мантиққа умуман зид бўлган сифатлашлар пайдо бўлмоқдаки, бу нафақат тилимиз учун, балки мазкур сўзларни ўз луғат бойлигига қўшаётган инсонлар учун ҳам салбий ҳолатдир. Мисол сифатида қулоққа чалинган гаплардан айримларини ҳавола этсак.\nТилимизда салбий маъноли сўзлардан ижобий маънода фойдаланиш оммалашиб бораяпи. Масалан:\n“Анави талаба ёмон ўқиб қўяди-да!” (Яхши ўқийди демоқчи).\n“Кеча бир қиз билан танишиб қолувдим, кўрсанг даҳшат экан!” (Чиройли экан, демоқчи).\n“Ўртоғим гапни синдириб ташлайди!” (Қойилмақом қилиб гапиради, демоқчи).\n“Манави қўл телефони қичуқ эканми, дадохўжасидан эканми?” (Ниҳоятда ажойиб, демоқчи).\n“36 та тестдан 34 та урдим!” (Ечдим, демоқчи).\n“Кеча Манчестер билан Арсенални ўйинини кўрдингми, вабшей ужас бўлди!” (Ўйин шиддатли, тезкор ва қизиқ бўлди, демоқчи).\n“Анави қиз качок, ёмон экан-а!” (Жуда келишган, демоқчи).\nАйрим суҳбатларда шундай беўхшов сўз ва иборалар қулоққа чалинади:\n“Манави (телефон) аппарат итидан эканми”, “манави (компьютер) клавятура буқасидан эканми?”\nБу қанақа ўхшатиш бўлди? Наҳот сўзларимиз шу қадар ғализлашиб кетмоқда?\nЯна шундай беўхшов гаплар қулоққа чалинади:\n“Сочни ремонт қилдириш (яъни, сочни кестириш, демоқчи).\n“Гапни кийдириб кетди”. (Алдаб кетди, демоқчи).\n“Кийими ўтирибди”. (Ярашибди, демоқчи).\n“Манга гудок ташлавоттими?” (Айрим қизлар шу тариқа – гап отяптими, демоқчи бўлади).\n“Телефонинг гадой бўп қолибдими?” (Пули тугаб қолибдими, демоқчи).\nБунақа пойинтар-сойинтар гапларга бефарқ қараб юраверсак, бебаҳо она тилимизнинг ҳоли не кечади? Катталарнинг ўзаро сўзлашувларидан тил ўрганаётган ёш авлод қай йўсинда сўзлашади?\nКўча-кўйда қулоққа чалинган баъзи ибораларни таҳлил этар эканман, она тилимиз шу қадар дағаллашиб кетаётганидан ёқамни ушлаб қоламан.\nМана бу гапларга нима дейсиз:\n“Бир қизни пушкага олиб қўювдим, кўрмайсанми?” (Мўлжаллаб, кўз остимга олиб қўювдим, демоқчи).\n“Бир қизга стрелка қўйиб келдим” (Учрашувга келишиб келдим, демоқчи).\nГоҳида баъзи оғзи шаллақироқ йигитларнинг (садқаи йигит кетсин, дегинг келади) гапи қулоққа чалинганида сесканиб кетасан. Йўловчилар гавжум бекатда бир йигит шундай деб бақирди:\n“Анави қиз чўтки эканми, Бе, урод экан-ку” (Бу билан ўзича уни – бадбашара, деб таҳқирлади. Аслида она тилисини таҳқирлаганини тушунармикин?)\nБунақа гаплар, қош қўяман деб кўз чиқарибди, деган мақолни ёдга солмайдими? Энг ачинарлиси, бундай пойинтар-сойинтар гап-сўзлар айрим газеталарда, радиоэшиттиришларда ва телекўрсатувларда ҳам қулоққа чалинаётганига бефарқ қараб бўладими?\nАйтмоқчиманки, келгусида қайсики тенгдошимизга бош муҳаррир ёки бошқа масъул лавозимда ишлаш насиб этса, энг аввало сўзлашув тилимизда пайдо бўлаётган ана шундай қусурларга минбаъд чек қўйиши мақсадга мувофиқдир.\nДавра суҳбатида шу нарса аён бўлдики, таҳририятлардаги “Маҳорат мактаблари”да бўлғуси журналистлар соҳамиз амалиётини ҳамда устоз журналистлар тажрибаларини баҳоли қудрат ўзлаштирмоқдалар. Изланувчан талабаларнинг бугунги матбуот ва бошқа оммавий ахборот воситалари фаолияти ҳақида билдирган турфа фикрлари ҳам эътиборга моликдир. Муҳими, улар келгусида ахборот майдонида ўз овозига эга бўлишга ва ўзларига хос ижодий йўлларини топишга интилмоқдалар.\nАслида, журналистика факультетида таълим-тарбия бериш ҳамда амалиёт сирларини ўргатишдан мақсад ҳам шу!\nСуҳбатни “Ёш матбуот котиблари клуби”\nраҳбари Тўлқин ЭШБЕК ёзиб олди.\nТаҳририятдан: Ушбу суҳбат ёзилганига (ва “Журналист” ўқув газетасида, яна қайсидир нашрларда ёритилганига) 5 йил бўлибди. Нодира Ваҳобова, Албина Ражабова, Дилдора Абдураимова, Гулноз Сиддиқова каби иқтидорли талабаларимиз магистратура босқичисида ҳам таҳсил олдилар. Бугунги кунда уларнинг барчаси ҳаётда ўз ўрниларини топиб кетдилар. Бош муҳаррир даражасига ҳам аста-секин ета бошлаётганига шубҳа қилмаймиз. Хўш, улар масъул лавозимга эришганларида ўша орзу-ниятларини қанчалик амалга оширишга муваффақ бўларкин?\nУмид қиламизки, суҳбатни улар ҳали узоқ давом эттирадилар.\nДемак, аҳдига вафодорлардан сермазмун жавоблар кутиб қоламиз!\nBugun jamiyatimizga insoniy fazilatlarga ega bilimdon,tajribali bosh muharrirlar kerak.Men ham kelajakda yuqoridagilarga amal qilib,telekanallarimiz saviyasini yaxshi ko’rsatuvlarga boyitardim.\nHar qanday sohada rahbarning o’rni kattadir. Men agar bosh muharrir bo’lsam eng avvalo moddiy manfaat uchun yozadigan junalistlarni emas, shu sohani sevadigan haqiqiy jurnalistlarni to’plar edim.\nAyni zamonamizga kelib fidoilik tushuchasini boshqa tushunish, unga boshqacha qarashni ko`rishimiz mumkin. Har qanday paytda ham fidoiylik bu qurol olib jangga kirish deb tushunilmagan. Vatan uchun chin farzand, uning uchun turli tarafdan yordamga keldi. Bilim, zakovat va jasorat uyg’unlashtirgan holda kurashga otlanadi. Men murarrir bo’lsam, xodimlarimfa bilim zakovat va jasoratni uyg’unlikda olib barishini tashkil qilardim\nMahfuza Ashurova. :\n«Bosh muxarrir bo’lsam» juda ajoyib mavzu tanlangan. Bu albatta orzuligicha qolib ketmasligi kerak.Axir aytishadiku orzu boshqa amal boshqa deb.Yillar o’tib bosh muxarrr bo’lsam avvalo lavozim kasaliga chakinmaslikka harakat qilardim.Bundan tashqari diplomni o’qib olgan kadrmi yo sotib olgan shu jixatlarini ham inobatga olardim.Jurnalist,teartshunos umuman kerakli kadr kerakli gapni ayta olishi kerak.\nMuhsina Ro'ziyeva :\nKim ham orzu qilmaydi deysiz bosh muharrir bo’lishni.Yuqoridagi fikr bildirganlar barchasi diliga tukkan niyatni aytishibdi.Ilohim niyatlariga Olohni o’zi yetkazsin.Yaxshi nashrlar va yaxshi qalami o’tkir muharrirlar ko’payaversin.\nNext story Тил ва илм – тафаккур ёғдуси\nPrevious story Маҳорат мактаби: Ўткир Ҳошимов. Она битта, ватан ягона (2011)


Болгарияга чартер рейслари – орзуингизни амалга оширинг\n12:28 / 26.05.2017\nБолгария – Биз бу давлат ҳақида кекса авлод вакиллари хотираларидан биламиз, бироқ у барибир биз учун маълум бир даражада номаълум мамлакатдир. Aznur Travel компанияси бу йил ҳам Болгарияга тўғридан-тўғри чартер рейсларни ташкил қилмоқда.\nЧартер рейснинг ўзи нима? Бу авиакомпания руйхатдаги одатий йўналишлардан ташқари, алоҳида танланган тўғри йўналишга қўйилган рейсдир. Чартер билан одатда қўшимча туристик тўплам ҳам қўшимча таклиф қилинади, яъни барча классдаги унча қиммат бўлмаган меҳмонхоналар, барча кўнгилхушликларнинг исталган тури ҳамда ҳар бир инсонга маъқул келадиган жуда ажойиб таомлар мужассамлангани дегани.\nРейслар 27 июнь, шунингдек, 7, 17 ва 27 июль кунлари амалга оширилади,\nAznur Travel компанияси томонидан ўтган йили ташкил этилган Болгария чартер турининг қатнашчиларидан бири, биринчи сафари ҳақида ўз таассуротлари билан ўртоқлашди.\nБолгария – илк кўришдан меҳр қўйиш\nҲар бир инсонда орзу бўлиб, уни алоҳида илиқлик билан ёдга олади. Мен учун бундай жой - Болгария. Бу ерга келишдан аввал ушбу мамлакат ҳақида ҳеч нарса билмас эдим.\nДенгизни ҳаётдаги ҳамма нарсадан ҳам кўра кўпроқ яхши кўраман. У мени кўпикка айланувчи, қумга келиб урилувчи баланд тўлқинлар билан кутиб олди. Агарда тонгда денгизда сузилса, ажойиб бир нафис ифорда эканини сезиш мумкин.\n12 кун давомида мен бўлган Қуёшли соҳил – Болгариядаги энг машҳур ва йирик туристик мажмуадир. У унча катта бўлмаган кўрфаз ичида жойлашган. Пляжлар сариқ қум билан қопланган, баъзи жойларда жуда ҳам гўзал қум тепаликларни учратиш мумкин.\nКўнгилхушликнинг жуда ҳам кўплаб турлари бор: аквапарклар, велосипедлар ва гидроциклларни ижарага олиш, виндсёрфинг, теннис кортлари, баскетбол ва волейбол майдончалари, яхталарда сайр қилиб, юзлаб кафелар, дўконлар, аттракционларга кириш мумкин.\nБироқ Қуёшли соҳилда узоқ ўтиришнинг имкони бўлмади. Биз атрофдаги жойларни томоша қилишга жўнаб кетдик: Елените, Авлиё Влас, Нессебр, Равду, Поморье, Черноморец, Созополь, Каваци, Приморско ва Китен, Сарафово, шунингдек, Варна ва Бургасни кўрдик. Ҳар бир жой ўзининг ноёб атмосферасига эга.\nЭнг кўп ёдда қолгани «Герана» этник комплекси бўлди. У Қуёшли соҳилдан 15 км. узоқликда, Стара Планина тоғи этагида жойлашган. Бизни қишлоқ урф-одатларига кўра, нон ва туз билан кутиб олишди. Бу ерда узум учун эски арава ва 1920 йилда қурилган сув тегирмонини кўриш мумкин.\nБизни кўнгилочар дастур ҳам кутиб турган экан: кичкина эшакларда сайр, миллий қўшиқлар, энг қизиғи эса – қизиб турган кўмирдаги рақслар.\nБу мўъжизавий давлатга меҳр қўймасликнинг иложи йўқ. У ерда – қудратли тўлқинлар, илиқ Қора денгиз, ажойиб кишилар, денгиз маҳсулотлари ва мева-сабзавотларга бой маҳаллий ошхона бор. Мен унга биринчи кўришданоқ меҳр қўйдим. Яна бу давлатга бораман.\nAznur Travel компанияси яна шундай имкониятни тақдим этади. Бирданига туристик тўплам турини харид қилиш мумкин, унинг ичида парвоз ҳам, яшаш ҳам, таомлар ҳам бор – бу нафақат қулай, балки тежамкор ҳамдир.\nИндивидуал ёндашув – кимдир барчаси муҳайё қилинган беш юлдузли меҳмонхонани истаса, бошқа биров уч юлдузли меҳмонхонани танлайди ва кун бўйича денгиз ёки экскурсияларда бўлади. Кечалари эса - ресторанлар, кафе ёки шунчаки шаҳар ва соҳилбўйи бўйлаб сайр у ерда денгиз ҳавосидан нафас олиш ва хаёлингиз тубидаги нарсалар ҳақида ўйлашингиз мумкин.\nКомпания виза олишда ҳам кўмак беради.\nБолгарияга Aznur Travel билан саёҳат қилинг, нархлар сизни хурсанд қилади.\nБатафсил маълумот олиш учун Aznur Travel офисига мурожаат қилишингиз мумкин:\nТошкент, «Ўзбекистон» меҳмонхонаси, 3-қават\nТелефонлар: + 998998383636, +998998443636, +998974443636, +998974403636, +998712323636\nE-mail: aznur2010@mail.ru / Facebook: fb.com/aznurtravel\nтуризм саёҳат Болгария


Avtomobil dvigatelini ishga solgach, darhol konditsionerni yoqish xavfli ekanligini bilasizmi? - Yoshlar.com\nAvtomobil dvigatelini ishga solgach, darhol konditsionerni yoqish xavfli ekanligini bilasizmi?\nКўплаб автомобиль ҳайдовчилари иссиқ кунларда машинани ҳайдашга киришишлари биланоқ кондиционерни ёқишга тушади. Аммо бу сиз ва атрофдагилар учун хавфли эканлигини биласизми?\nАвтомобиль кондиционери ёқилганда транспорт воситаларининг ойналари ёпиқ бўлиши − хавфнинг дастлабки сабаби. Транспорт воситалари кўчада қолдирилганида, албатта унинг ойналари ёпилади. Сояда турган автомобиль ичида бир кунда 400-800 мг бензол қолдиғи сақланиб қолади. Агар автоулов 16 даражали иссиқ ҳароратда қуёшда қолдирилган бўлса, бензол қолдиғининг миқдори 2000 мг.дан 4000 мг.гача етиши мумкин. Бу эса меъёр даражасидан 40 карра ортиқдир.\nТўхташ жойида қолдирилган автомобиль ўт олдирилиб, дарҳол кондиционер ишга туширилганда ҳайдовчи ва унинг бошқа йўловчилари бензол қолдиқли ҳаво билан нафас олишни бошлайди. Бу токсин эса буйрак, суяк тўқимаси ва жигарга зарар етказиши мумкин. Бундан ташқари, ушбу зарарли модда организмдан жуда секинлик билан чиқариб юборилади.\nШу сабаб ҳам автомобиллар йўриқномасида кондиционерни ёқишдан аввал ойналарни камида 2 дақиқага очиб қўйиш лозимлиги қайд этилган. Албатта, бунинг сабаби аниқ ёзилмаган, фақатгина ушбу амалиёт автомобилнинг иш маҳсулдорлигига ижобий таъсир этиши қайд этилган.\nТекширувларнинг кўрсатишича, кондиционер ёқилгач, у совутишдан аввал пластик қурилмалардаги қизиган ҳавони, у билан бирга саратонни юзага келтириши мумкин бўлган токсинни ҳам ташқарига чиқаради. Шу сабаб машинага ўтирганда пластик ҳиди келиб туради. Бу ҳолатда ойналарни дарҳол очиш лозим.\nНафақат ўзингизни, балки ёнингиздагиларнинг ҳам саломатлигини сақлашга эътибор беринг. Машинага ўтиргандан сўнг, камида 2 дақиқага ойналар очиқ турсин. Кейин кондиционер ёқилгандан кейин ҳам бир неча дақиқага ойналар очиқ туриши лозим.\nКомментарии (0) | Добавить: 26.08.2017